qundao/data-zh-poetry huggingface dataset:
题画三首 生查子 其二 落花戏鱼
作者：赵执信
朝代：清
体裁：词

都将几许愁，散入春风里。可惜好桃花，点点和流水。花情不自禁，水意何当已。却羡水中鱼，随意亲红蕊。
题画三首 诉衷情 其三 莲浦双鸳
作者：赵执信
朝代：清
体裁：词

荷香一带趁风斜。极浦浸明霞。鸳鸯沙际双立，影也解耽花。微雨过，澹阴遮。许谁誇。荡舟游女，垂钓渔翁，临水人家。
题画三首 酒泉子 其一 玉洞桃花
作者：赵执信
朝代：清
体裁：词

忙煞花工，堆红砌粉无重数，赚教蜂蝶不知羞。乱难收。东君毕竟有情不。邀勒韶华三月到，披猖风雨一时休。问何由。
题程松皋舍人诗卷四首·其一
作者：赵执信
朝代：清
体裁：七言绝句

四海故人杨伯子，春来几度说君诗。城东记否鸡群里，标格亭亭识项斯。
题程松皋舍人诗卷四首·其三
作者：赵执信
朝代：清
体裁：七言绝句

宋唐门户久难齐，颇怪康庄俗自迷。要识神明焕然处，非缘野鹜胜家鸡。
题程松皋舍人诗卷四首·其二
作者：赵执信
朝代：清
体裁：七言绝句

昨日叩门日卓午，槐阴入座风披猖。尚觉归来太萧瑟，袖中冰雪生清凉。
题程松皋舍人诗卷四首·其四
作者：赵执信
朝代：清
体裁：七言绝句

时人口齿竞呀咻，字顺文从解辨不。苦厌支离尘满眼，期君濯足大江流。
题衔月亭
作者：赵执信
朝代：清
体裁：七言绝句

高亭尽道与閒宜，对雪当风酒共持。输与山翁自怡悦，凭阑月月月明时。
题郭令公退回讫图
作者：赵执信
朝代：清
体裁：古风

汾阳功业扶天日，一木峨峨造唐室。古来何代无鱼程，当时犹夺汾阳兵。功臣仆固为戎首，闇主骄奄齐束手。军中忽闪令公旗，回鹘十万如伏雌。连营奔散晨星灭，战马不惊笳吹咽。入关空破雁门烟，出塞惟将汉家月。长安一日启九门，手持畿甸奉至尊。辟雍将将高座矗，诸生听说覆公餗。
颜庄即目
作者：赵执信
朝代：清
体裁：七言绝句

溪水弯环落雪痕，乱山高下尽当门。渔舟添个溪头缆，便是江南黄叶村。
风人诗二首·其一
作者：赵执信
朝代：清
体裁：五言绝句

莫茹沙头蓼，难堪一点辛。不知莲薏苦，争道解莲人。
风人诗二首·其二
作者：赵执信
朝代：清
体裁：五言绝句

缫得新丝絮，牵萦几许长。春畦闻药气，试与觅蘹香。
风入松
作者：赵执信
朝代：清
体裁：词

似迎桃叶渡江来。春已偷回。花枝深稳偏相待，遣轻燕、飞傍瑶钗。枉惹横斜情泪，行云隔断阳台。佳期付与后期催。烟棹难开。垂鞭拟访门前路，怕句引、蜂蝶惊猜。欲识情深情浅，船窗无语徘徊。
风雨早发呈同舟何翁
作者：赵执信
朝代：清
体裁：七言律诗

南风稔识客心悬，曙色沉沉促放船。川涨十分挟梅雨，山光一带荡菰烟。城闉好忆辽东鹤，津路閒论绛县年。谁似洛中诸好事，解呼李郭作神仙。
风雪寒甚闻邓尉梅花尽矣遂罢同游之兴简南村
作者：赵执信
朝代：清
体裁：古风

人生惟有登山临水可自由，兴至即往无所求。邓尉梅花系魂梦，况与好友期同游，先期十日具小舟。北风旋春作腊月，十日乃有九大雪。凝冰黏地云冻天，城郭愔愔橹声绝。小庭一树梅始花，枯条残蕊临池斜。遥想太湖三万六千顷，寒气浩汗山难遮。含香蕴玉无限树，摧林扫地一一成泥沙。与君对酒空咨嗟，君既低头就尘累，我又跬步苦不遂。眼前何处容快意，不如径出人间世。
风雪泊胥江三日
作者：赵执信
朝代：清
体裁：古风

忆昔初维吴地舟，胥江烟雨沉清秋。十年浪迹经三度，花月迷离和梦去。而今衰疾寻前辙，满眼江山对骚屑。空将贺监酒边身，来卧王猷篷下雪。大船小船寒不移，城扉半掩闻流澌。欲问城中谁在否，故人三日不相知。
飞来峰
作者：赵执信
朝代：清

灵峰发远想，不傍耆阇住。万里九霄飞，回翔得佳处。群山争附从，江海亦奔注。西子解娱人，当前弄烟雨。鬼神矢典守，求索滋危惧。夜遣斧凿来，相牵就归路。徘徊恋风月，荏苒迷云树。穿胁默无言，垂头坐犹踞。我方息机心，辄欲通灵语。天时易迁流，世事足乖迕。游行本取适，胶固反失据。借曰怀此都，何嫌暂飞去。
食槟榔戏题二绝句·其一
作者：赵执信
朝代：清
体裁：七言绝句

犹自清冰趁齿牙，强含玛瑙嚼朱砂。怪来老将风前唾，也点昭阳袖上花。
食槟榔戏题二绝句·其二
作者：赵执信
朝代：清
体裁：七言绝句

侏儒从遣笑长饥，舌在唯应韫秀知。忽忆金盘盛一斛，丹阳老尹是男儿。
食河鲀六韵
作者：赵执信
朝代：清
体裁：古风

水族有殊珍，逢春乃一荐。空怀酖毒资，岂免烹炰献。玉箸拨群羞，彫盘厌芳宴。浓香越女愁，软美江瑶贱。天使并芦生，人常轻果谏。宁知惜命翁，谈虎容颜变。
食海族有名海肠者戏为口号
作者：赵执信
朝代：清
体裁：七言绝句

越国佳人空有舌，秋风公子尚无肠。假令海作便便腹，尺寸腰围未易量。
饮周象九江干草堂题赠
作者：赵执信
朝代：清
体裁：五言律诗

不信君全别，请看江上居。春波汹云雪，山翠绚阶除。斸石应逢髓，投竿岂羡鱼。眼中我同醉，留醒与三闾。
饮宋声求比部庭中桂花下
作者：赵执信
朝代：清
体裁：古风

入室如山幽，爱君展心晤。飒然湖上秋，集此庭中树。淡月漾杯空，微风落香雨。
饮改之斋中观其近笔数首
作者：赵执信
朝代：清
体裁：古风

积阴垂天天在梦，城市沉沉息迎送。故人开径扫荒苔，破晓相邀见情重。门前池涨欲侵扉，屋后山云每穿栋。当窗横几堆图书，坐我如陈怪石供。云中飘堕惜断鸿，济上追攀怀老凤。名成了与事无关，身退要令心有用。新篇出视倦眼明，恍忽晴曦照浮动。始惊题目托迂阔，渐识精神工错综。古史披开大木丛，遗经汇入奔流众。策安太傅涕空挥，引罪舍人言屡讼。嗟我老大猎虚名，俛仰执鞭随屈宋。偶逢快士通唱詶，敢向名山藏怨讽。输君才更富于年，努力词场纵飞轻。竹林胜侣冲泥来，永日歌呼杂嘲弄。中郎秘赏潜夫论，公子看成酒德颂。狂酣不怕雨翻盆，夜分卧近床头瓮。
饮新酒戏成
作者：赵执信
朝代：清
体裁：七言律诗

户外冰棱增刻削，杯中风味足清醇。不知朝暮有寒意，所与往还惟圣人。儿侄同希小阮达，云烟偏向老颠亲。醉乡密迩何须羡，欲寄和神国里身。
饮泮池木芙蓉畔赠学博士
作者：赵执信
朝代：清
体裁：古风

微霜入红萼，临水色更好。不以地閒澹，遂使意枯槁。清樽恋池上，皓月窥林表。秋静夜澄明，与君展怀抱。
香螺
作者：赵执信
朝代：清
体裁：五言绝句

玉脆雪芬芳，珍奇远尚方。祇应海南客，大嚼傲含香。
高邮
作者：赵执信
朝代：清
体裁：五言律诗

不见秦淮海，烟波恨不平。空馀半钩月，犹照覆盂城。柳带平阿暝，珠涵甓社清。扣舷歌楚些，淅沥动商声。
鲁连村咏鲁仲连
作者：赵执信
朝代：清
体裁：七言绝句

漫说帝秦片时事，独怜排难一生心。空惊玉貌围城里，东海茫茫何处寻。
鹊桥仙·重过虎邱有寄
作者：赵执信
朝代：清
体裁：词

遥山写黛，轻波凝眼，一笑岸花微逗。梦回午枕费思量，料鬒发、如云依旧。酒边明月，病中黄菊，剩赚沈郎腰瘦。重来取次过残春，枉榴火、蒲香时候。
龙头影山别田晓山
作者：赵执信
朝代：清
体裁：七言绝句

分襟便作隔生期，回面轻将万里移。风雨满江春晼晚，龙头影下独行迟。
奉寄秋谷兄山居
作者：赵执端
朝代：清

闻说幽栖处，全家住翠微。偶同流水出，间伴倦云归。既喜清心迹，还堪远是非。相从空夙约，心事叹多违。
读仲韬东皋集漫题
作者：赵执端
朝代：清

束发慕通达，呫哔二十年。五谷不能分，安知衣食端。瓠叶与槐花，所遇良迍邅。旧业浸以荒，五亩成石田。贤哉北郭生，丘壑甘栖盘。戴笠狎风雨，负耒乘云烟。犯晓腰镰出，斜阳饮犊还。辍耕古原上，长吟秋树前。新诗亦已清，岁功良足观。顾我无所成，壮志徒颓然。愿为沮与溺，耦耕南亩间。
一剪梅·秋感
作者：赵承光
朝代：清

烟捲西风雁落沙。水满蒹葭。烛影窗纱。莼羹鲈脍思无涯。泛即轻槎。坐即轻车。银汉星疏月正斜。笛韵谁家。砧韵邻家。晓临妆镜惜年华。笔未生花。鬓已生花。
传言玉女·仲秋怀妹
作者：赵承光
朝代：清

淅沥商飙，点点芦花飞雪。玉箫何处，又听砧声彻。独倚南楼，迢递雁行离别。满目青山，一轮明月。露冷中庭，络纬墙阴凄切。无那衔杯，衷曲凭谁说。好景良辰，但总是、肠如结。聊寄冰纨，漫歌新阕。
凤栖梧·佳人抚镜
作者：赵承光
朝代：清

巧样新妆无意绪。斜倚菱花，半面微偷露。南国香消倩是汝，那教一霎颦眉妩。鬓亸金钿娇欲舞。宛似黄鹂，巧啄樱桃树。含笑问他佯不语，凝眸却顾心相许。
如梦令·晓泊
作者：赵承光
朝代：清

江渚寒生霜厚。沁彻衾儿风透。月上片帆收，愁听钟声远岫。眉皱。眉皱。人似岭梅清瘦。
惜分飞·时寓苏台别业
作者：赵承光
朝代：清

帘卷高楼明月皎。尘满瑶琴调少。开尽忘忧草。杜花香冷平江道。霜绽黄花秋渐老。砌畔蛩声增恼。莫恨西风早。凭栏目断家园渺。
桃源忆故人·秋闺
作者：赵承光
朝代：清

采薪又值愁相间。添得秋声无限。忙检水田衣典。好买参苓散。临池学步将怀遣。任日慵拈针线。冷落芙蓉一片。镜里容颜换。
江城子
作者：赵承光
朝代：清

莺声呖呖柳丝柔。泛金瓯。兴偏幽。为借韶华，瞬息去难留。还向花前寻韵事，弹一曲，古梁州。
江城子·偕闺友泛舟
作者：赵承光
朝代：清

花香日暖透妆楼。晓烟收。巧梳头。赢得偷闲，联袂荡兰舟。最爱湖山新翠霭，吟好句，漫凝眸。
烛影摇红·怀侄女许
作者：赵承光
朝代：清

秋碧遥天，藕花零乱池清浅。茶铛烟袅曲栏深，闲把湘帘捲。试看海棠开遍。破长空、数行征雁。不禁离思，林下高风，甚时重见。常读瑶篇，恍然如对春风面。吴江枫冷正良辰，银汉光浮练。玉镜悬，金尊满。谁共醉、疏桐院。几回怅望，尺素难通，梦劳神远。
爪茉莉·喻灯花
作者：赵承光
朝代：清

惨淡黄昏，看孤灯结蕊。顿显得、闷怀无绪。星明月暗，有何事、频频细语。只昨宵、如穗如珠，今宵又复如许。沉吟往事，剔银缸、搜新句。浑忘了、更长凄楚。而今值恁，层层累累凝聚。喻灯花、鹊噪鸦鸣无据，后夜再休重做。
竹枝词
作者：赵承光
朝代：清

桂子纷纷午夜幽。可中亭上月当头。枫欹涧道如微醉，点缀秋光映碧流。
竹枝词
作者：赵承光
朝代：清
体裁：词

桂子纷纷午夜幽，可中亭上月当头。枫欹涧道如微醉，点缀秋光映碧流。
竹枝词
作者：赵承光
朝代：清

熏风池馆绿阴中。隔断尘嚣逸兴浓。茉莉珠兰香径曲，涤烦时送一声钟。
竹枝词
作者：赵承光
朝代：清
体裁：词

熏风池馆绿阴中，隔断尘嚣逸兴浓。茉莉珠兰香径曲，涤烦时送一声钟。
竹枝词
作者：赵承光
朝代：清

短簿祠前雪渐铺。林峦粉饰画难图。梅枝相映山塘月，一抹寒烟失太湖。
竹枝词
作者：赵承光
朝代：清
体裁：词

短簿祠前雪渐铺，林峦粉饰画难图。梅枝相映山塘月，一抹寒烟失太湖。
竹枝词
作者：赵承光
朝代：清

红栏曲曲水平桥。香尽莲衣柳又凋。梦绕银河愁认镜，梧桐夜雨美人蕉。
竹枝词
作者：赵承光
朝代：清
体裁：词

红栏曲曲水平桥，香尽莲衣柳又凋。梦绕银河愁认镜，梧桐夜雨美人蕉。
竹枝词·新秋赠邻姬
作者：赵承光
朝代：清

卿情似水妾情痴。一片秋光潋滟时。新月照人心自怨，藕枝不尽断肠丝。
竹枝词·新秋赠邻姬
作者：赵承光
朝代：清
体裁：词

卿情似水妾情痴，一片秋光潋滟时。新月照人心自怨，藕枝不尽断肠丝。
竹枝词·虎丘四时词
作者：赵承光
朝代：清

春来事事渐繁华。殿阁云深万树花。鹤涧香生罗绮簇。引人不独只烟霞。
竹枝词·虎丘四时词
作者：赵承光
朝代：清
体裁：词

春来事事渐繁华，殿阁云深万树花。鹤涧香生罗绮簇，引人不独只烟霞。
醉花阴
作者：赵承光
朝代：清

共赏名花开笑口。此景生消受。时序恰朱明，嫩绿柔红，疏雨黄梅候。良辰莫放眉头皱。且尽樽中酒。乐志耐长贫，不贪气味，夜识金银瘦。
金菊对芙蓉·咏月
作者：赵承光
朝代：清

皓魄初升，澄晖已降，碧潭龙吐晶毬。想曾逃秦殿，遍照庾楼。应似此天清晕减，映银涛、万顷光流。夜凉人静，凭高听、长笛韵悠悠。虽云瑶岛难求。对千峰若雪，仿佛瀛洲。且衔杯独酌，漫赋悲秋。架有缥缃常课子，又何须、搔首蹰踌。年华暗换，何如团玉，今古长留。
东坡书院谒苏学士像
作者：赵敦复
朝代：清
体裁：七言绝句

蜀冈南下树扶疏，学士遗容展谒初。遥溯流风犹未歇，买田阳羡复何如。
偕健如归再宿洞山圩翌日过和桥入了河晚泊徐洪
作者：赵敦复
朝代：清
体裁：七言绝句

扁舟到处似飘蓬，喜得三人笑语同。千顷平湖迷下渎，一溪傍晚泊徐洪。
寿族嫂孙太孺人七十
作者：赵敦复
朝代：清
体裁：七言律诗

星辉宝婺瑞烟笼，闺范传来众所崇。五夜冰丝催别鹄，十年灯火助丸熊。天心至竟非难见，地道原当任代终。此日华筵开寿域，翩翩青鸟下云中。
杨浦圩·其一
作者：赵敦复
朝代：清
体裁：七言绝句

汪洋一派水光浮，细雨斜风过栅头。咿轧桔槔声不断，卖鱼人唤小渔舟。
杨浦圩·其二
作者：赵敦复
朝代：清
体裁：七言绝句

谁家古墓傍清流，隔岸乔松引碧虬。过得张泾才数里，逢人便问石桥头。
桃花圩
作者：赵敦复
朝代：清
体裁：七言绝句

细雨停桡我欲愁，数间古屋住偏陬。桃花圩水深无几，也得沿回到海不。
翌日欲登观音山不过遂遗棹扁担河过分水墩周铁桥黄塘桥晚宿洞山圩
作者：赵敦复
朝代：清
体裁：七言绝句

当年分水有遗墩，水向墩前两道分。此去洞山圩渐近，黄塘一棹趁余曛。
自武进佘宅至下九渎而返
作者：赵敦复
朝代：清
体裁：七言绝句

寂历村墟住几家，小池开遍白蘋花。移时返棹寻归路，记得前溪桥姓佘。
自题听松小照
作者：赵敦复
朝代：清
体裁：六言诗

坐我一方䃑石，涛声时在空中。岂必三层阁上，吹笙自和微风。莫便看成漫叟，无妨唤作顽仙。何以清吾心耳，松风雅似鸣弦。
谒娘娘庙
作者：赵敦复
朝代：清
体裁：七言绝句

娘娘古庙蜀山偏，画壁阴森风飒然。石上遗文堪细读，褒封遥自赤乌年。
辛亥岁将有事于宗谱族兄恒占邀余暨再侄粲英于四月初三如发棹由北阳湖经东塘桥胡埭雪堰泊后凤桥
作者：赵敦复
朝代：清
体裁：七言绝句

东塘雪堰路迢遥，薄暮舟停后凤桥。三十年前曾一过，濒湖山色苦相招。
过惠山
作者：赵敦复
朝代：清
体裁：七言绝句

西孟东来引棹迟，漪澜堂畔步逶迤。名山莫讶游人少，尚是黄梅半月时。
入大风洞不能穷游怅然有作
作者：赵文哲
朝代：清

峙苍古洞偶一至，石作天风海涛势。将崩未崩压人顶，扰扰蛟龙塞天地，忽闻春雷殷有声，石屋以外飞泉鸣。訇然玄关昼不扃，扪苔拄竹衔尾行。半空斜掠蝙蝠翎，扑我炬火如繁星。寒飙出洞寒有棱，毛发倒竖心骨惊。颇传中藏仙者庭，白日穿漏光珑玲。左踞白泽右苍精，钟钟鼓鼓觞百灵。别有村墟水盈盈，炊烟袅作溪云青。唤渡惜少渔舟横，芒鞋踯躅湿沮洳。借问仙源定何处，此中荒怪难久留。且上危亭看山去。
军中夜起简俭堂
作者：赵文哲
朝代：清

冻云忽卷乱山层，中夜支筇感不胜。独倚悲歌刀作响，倦偎病骨被生棱。林霜暗入三更柝，崖雪晴飘万帐镫。欲就故人话尊酒，醉来还恐涕沾膺。
凄凉·犯芦花
作者：赵文哲
朝代：清
体裁：词

沧江望远，微波外、芙蓉落尽秋片。野桥古渡，轻筠袅袅，露华零乱。西风乍卷，便鸥鹭、飞来不见。似当时、杨花满眼，人别灞陵岸。
几度思持赠，回首天涯，白云空剪。夕阳自颤，叹丝丝、鬓边难辨。独立苍茫，问何事、频吹塞管？正凄凉，冷月宿处起断雁。
同程鱼门舍人曹习庵宋小岩两编修吴白华姚姬传两吉士集王梦楼侍讲斋中分端得观字
作者：赵文哲
朝代：清

川冰鉴恬鳞，林霰集阳翰。平生岁寒心，出门轸三叹。彼美惠久要，赏音及残爨。新故交自并，升沈道岂判。转令感激平，弥觉言笑晏。家酝清且醇，款款陈玉案。既醉讵忘归，隆思理还乱。日月逝不居，俯仰有殊观。一诵《鸡鸣》篇，永怀矢申旦。
大池滩
作者：赵文哲
朝代：清

小池连大池，蛟龙有重坎。骑虎势难下，决进岂吾胆。日落风萧萧，四顾墨云霮。涛头倒如山，相戒勿轻撼。四舟一心力，循环互牵揽。争此命一丝，謼叫声惨惨。我舟最手发，忽遇石角嵁。百丈挂急流，舟如断芦飐。一夫出应募，悬纤踏幽窞。翻身雪浪中，微见一镫闪。抉石负而趋，一步犹一险。前舟见相贺，到岸鼓音紞。急倾劳酒劳，惊定生百感。安得百万夫，习流号勇敢。
宿南堤河即事
作者：赵文哲
朝代：清

白沙碧波抱幽渚，天与征人养疴处。绿坡障以老枫树，万马中宵自西去。无烛无月微有星，秋深露浓隔帐零。溪禽不知有客宿，时傍巾屦行伶俜。坐久渐复见诸景，对岸云林致幽迥。苇华无风忽动摇，知是卖盐夜归艇。炎飙瘴雨十里淹，一夕清境清而恬。且支水枕百忧外，万一梦到江之南。
宿栗子冲有怀程鱼门同年
作者：赵文哲
朝代：清

料理天涯薄病身，一镫初剪影相亲。忽飘老泪思前事，每到穷途恋故人。难后家门愁再问，劫余文字敢重论。荒邮草草交三九，旧约消寒又几巡。
寓斋即事柬述庵七叠前韵
作者：赵文哲
朝代：清

圆跏无蒲手无锡，结夏何如僧面壁。平生但蓄无弦琴，不爱奇声传霹雳。官斋清绝清似水，一刺不通非有激。林飔吹鬓凉丝丝，花雾侵衣阴幂幂。檐端双鹊晓声乾，帘外一鸠午语寂。苍苔雨后三径封，除却羊求踪孰觅。人到中年感易生，酒垆岂为邻家笛。故园昨寄万里书，情话依然共亲戚。青衫只道泪痕多，战血那知今未涤。多谢加餐劝我勤，惠州饭许东坡吃。华胥闻说胜钧天，假道应从醉乡适。九衢处处有尧樽，酒德谁能使民觌。比来曹事都不知，拄颊西山秋欲滴。相将料理苦吟身，缚裤横刀再临敌。
归抵腾越
作者：赵文哲
朝代：清

落叶空庭扑面飞，一镫如豆换征衣。百三十日岁云暮，万五千人吾曰归。长吏继庖空仆仆，老兵劝酒转依依。重衾无限萧闲梦，犹绕江屯铁甲围。
明月岩
作者：赵文哲
朝代：清

乍脱一滩险，又逢一峰奇。一峰撑青空，斗绝不可梯。谁于两厓间，飞桥架虹蜺。想见修竹林，微径通招提。钟鱼戛云表，声落山下溪。溪流与相应，杳然去何之。借问鸬鹚砦，何处营苗茨。暂游尚无暇，惭愧津梁疲。
暮至尤溪
作者：赵文哲
朝代：清

两崖一线走阴森，班马凌兢有戒心。雪似冻鸦翻绝壁，石如饥虎攫空林。横桥入市人声杂，候馆悬镫夜色深。不用继庖烦长吏，龙溪茗碗豁愁襟。
汉建武佩剑白玉璏歌
作者：赵文哲
朝代：清

小敌何怯大敌勇，谨厚者真高帝种。金刀一折二千年，玉具依然带双孔。当时投袂兴义旗，平林新市驱天威。四七之宿尽龙虎，直凭三尺为指挥。五成陌上燔柴烈，卤簿煌煌此同设。通神或已逐风涛，入手犹惊琢冰雪。横理模糊战血存，苔花蚀处秋无痕。在昔已忘求故剑，半环零落出长门。摩挲建武年间字，十载军中肯捐弃。告庙还随玺绶陈，旌功那共乘舆赐。斩蛇法物劫灰飞，白水重开二百基。想见诸军衣绣镼，佩来争说汉官仪。
自汉水放舟南下即事
作者：赵文哲
朝代：清

袱被同登汉上槎，六年不听橹讴鸦。容身已喜如居室，入梦浑疑是到家。斜日趁墟宵唤酒，轻烟压水午鸣茶。南迁我久忘官样，惭见船头候吏哗。碧波翠巘一程程，细雨斜风扑面迎。沙步闲容村牸卧，烟帆低傍渚禽行。润留砚墨吟初罢，寒勒篝香梦未成。忽忆吴中十年事，夜船镫火按银筝。
自汉水放舟南下即事·其一
作者：赵文哲
朝代：清

袱被同登汉上槎，六年不听橹讴鸦。容身已喜如居室，入梦浑疑是到家。斜日趁墟宵唤酒，轻烟压水午鸣茶。南迁我久忘官样，惭见船头候吏哗。
自汉水放舟南下即事·其二
作者：赵文哲
朝代：清

碧波翠巘一程程，细雨斜风扑面迎。沙步闲容村牸卧，烟帆低傍渚禽行。润留砚墨吟初罢，寒勒篝香梦未成。忽忆吴中十年事，夜船镫火按银筝。
自泽口循江堤陆行二十余里至田关复登舟即事
作者：赵文哲
朝代：清

潜江三日住，舍舟忽遵陆。劳人故草草，安便岂吾欲。破晓雨初霁，草树霭如沐。日出烟未散，闻鸡辨茅屋。肩舆苦欹侧，舆卒杂樵牧。所欣风土佳，笑语共僮仆。宛然故乡景，娱此异乡目。
舟中至日
作者：赵文哲
朝代：清

草草流光驻，劳劳远道难。问人知短至，掩涕话长安。江暝渔镫乱，城荒戍角残。谁怜赐辛节，旅食共溪蛮。
雨抵白沙驿示述庵
作者：赵文哲
朝代：清

驿舍千山里，匆匆卸薄装。雨声移别岫，云气拥虚堂。冻骨亲炉火，衰颜仗酒浆。言愁愁转剧，反觉怕连床。
雨过黔阳县
作者：赵文哲
朝代：清

不信天真漏，山城雨气衔。滩雷摇绝壁，瀑雪洒高帆。地杂黔风陋，溪藏楚邑岩。龙标犹叹远，去去泪盈衫。
题述庵比部蒲褐山房诗
作者：赵文哲
朝代：清

茗碗熏炉位置偏，山房绝似小吴船。砌花种别争春绽，庭树阴交障日圆。移榻久无残客对，修斋渐与退僧缘。一团蒲上闲披褐，谁道金闺已十年。饭钟粥鼓接名蓝，如海红香寄一庵。例有高流乐晨夕，判无热客利西南。檐牙虚籁吟声合，屋角晴岚画意参。我在长安叨旧雨，闲居风味略能谙。昔款依稀记弱龄，乌衣门巷锦帆泾。春潮两桨人初到，夜雨重帘酒乍醒。香火心情偏澹荡，雪泥踪迹总飘零。一龛今日安跏稳，折脚铛边说与听。到来便当脱朝簪，昼拓湘棂暑不侵。横阁露枝延鹤梦，填阶风叶压蛩音。居安僻地除官样，人阅中年长道心。莫怪句留常永夕，天涯何处托苔芩。
题述庵比部蒲褐山房诗·其一
作者：赵文哲
朝代：清

茗碗熏炉位置偏，山房绝似小吴船。砌花种别争春绽，庭树阴交障日圆。移榻久无残客对，修斋渐与退僧缘。一团蒲上闲披褐，谁道金闺已十年。
题述庵比部蒲褐山房诗·其三
作者：赵文哲
朝代：清

昔款依稀记弱龄，乌衣门巷锦帆泾。春潮两桨人初到，夜雨重帘酒乍醒。香火心情偏澹荡，雪泥踪迹总飘零。一龛今日安跏稳，折脚铛边说与听。
题述庵比部蒲褐山房诗·其二
作者：赵文哲
朝代：清

饭钟粥鼓接名蓝，如海红香寄一庵。例有高流乐晨夕，判无热客利西南。檐牙虚籁吟声合，屋角晴岚画意参。我在长安叨旧雨，闲居风味略能谙。
题述庵比部蒲褐山房诗·其四
作者：赵文哲
朝代：清

到来便当脱朝簪，昼拓湘棂暑不侵。横阁露枝延鹤梦，填阶风叶压蛩音。居安僻地除官样，人阅中年长道心。莫怪句留常永夕，天涯何处托苔芩。
五月十一日见姑米山
作者：赵文楷
朝代：清

三日天风便，遥看姑米山。五峰排水面，一线出云间。远目真空阔，狂涛若等闲。舟人齐举首，惊喜破愁颜。
夜宿田家
作者：赵文楷
朝代：清

月出一丈高，众星垂纂纂。驱车问田舍，径窄苍耳满。犬吠松溪寒，花繁竹篱短。田父知客来，倾壶春酿暖。自言久不雨，苗长欲生秆。县吏正催科，追呼不得缓。我今苦行迈，何时遂疏散。亦知尘土容，不入烟霞伴。夜半邻鸡鸣，神清梦魂断。天明登前途，露下衣如浣。
宣城五日
作者：赵文楷
朝代：清

独倚危楼望眼醒，轻寒微雨昼沈冥。一春花事愁中尽，五月鹃声梦里听。南浦离离芳草绿，西山漠漠晓峰青。他乡五度蒲觞节，自笑年来逐浪萍。
汉阳
作者：赵文楷
朝代：清

江流东注大军山，汉上孤城扼楚关。三国旧愁春浪碧，千年遗垒夕阳殷。樵歌牧唱刘琦墓，沙鸟风帆鲁肃湾。我欲招魂凭楚些，夜深疑有鬼雄还。
游辨岳
作者：赵文楷
朝代：清

平生恨不陟昆仑，岂料扶桑看晓暾。山鬼一祠秋祭祀，海天五阜汉屏藩。蓬瀛楼阁言皆幻，泰华儿孙势亦尊。三百年来余战垒，鼎分遗迹竟何存。
过那霸人家
作者：赵文楷
朝代：清

编蒲席地竹帘栊，六扇屏开面面风。一种清香消不得，佛桑围在蛎墙中。
使还渡江而归舟中有作
作者：赵文煚
朝代：清

大江流建业，画舫趁春归。树里青山出，洲前白鹭飞。孤城烟细细，千里雨霏霏。咫尺皆戎马，潇湘未解围。天气行来晚，扁舟下远汀。林深隐微火，岸阔点疏星。静夜三更冷，长江一气青。欲寻人处泊，戍鼓乱津亭。
使还渡江而归舟中有作·其一
作者：赵文煚
朝代：清

大江流建业，画舫趁春归。树里青山出，洲前白鹭飞。孤城烟细细，千里雨霏霏。咫尺皆戎马，潇湘未解围。
使还渡江而归舟中有作·其二
作者：赵文煚
朝代：清

天气行来晚，扁舟下远汀。林深隐微火，岸阔点疏星。静夜三更冷，长江一气青。欲寻人处泊，戍鼓乱津亭。
舟过峡江
作者：赵文煚
朝代：清

人家寥落尽，舟次夕阳间。一水中分峡，孤城半在山。空天闻虎啸，僻壤识民艰。独有飞飞鸟，衔鱼过艇闲。
乙丑秋七月奉命册封琉球旋擢右赞善纪恩
作者：赵新
朝代：清

龙节欣逢八度颁，仰邀华选到清班。波涛极目瞻三岛，风物从头数百蛮。先世陇阡荣墓表，故人文宴话乡关。澄澜东望都如镜，旧志荒唐总可删。头衔竟许冠群仙，一品还叨赐服鲜。恋阙仍依天尺五，乘槎直指水三千。贻来珠玉多新咏，梦到蓬莱亦夙缘。犹有支机堪乞否，君平早已识张骞。
乙丑秋七月奉命册封琉球旋擢右赞善纪恩·其一
作者：赵新
朝代：清

龙节欣逢八度颁，仰邀华选到清班。波涛极目瞻三岛，风物从头数百蛮。先世陇阡荣墓表，故人文宴话乡关。澄澜东望都如镜，旧志荒唐总可删。
乙丑秋七月奉命册封琉球旋擢右赞善纪恩·其二
作者：赵新
朝代：清

头衔竟许冠群仙，一品还叨赐服鲜。恋阙仍依天尺五，乘槎直指水三千。贻来珠玉多新咏，梦到蓬莱亦夙缘。犹有支机堪乞否，君平早已识张骞。
戏贺林昌彝中举联
作者：赵新
朝代：清
体裁：联

中何主考之脾，二三场圈漠；摸吴藩司之耳，六十两银抲。
琉球国关庙联
作者：赵新
朝代：清
体裁：联

尝闻大勇于吾夫子；不独中国知有圣人。
琉球天后宫联
作者：赵新
朝代：清
体裁：联

天语表恭藩，秉礼合称今鲁国；海滨崇朴俗，采诗宜入古唐风。
集句联
作者：赵新
朝代：清
体裁：联

乘长风破万里浪；见海日照三神山。
九坝
作者：赵旭
朝代：清

凶山锯齿排，槁壤釜底狭。恃兹竟倡乱，狂徒岂畏法。激变纵有由，芟夷关夙业。事平不值哂，势盛任威胁。强拒弱则避，首鼠甘与狎。后死如见贼，几人志不怯。官勿蜣转粪，民防虎出柙。好安上下分，重见王泽洽。
九盘子
作者：赵旭
朝代：清

山北路如槽，山南路如磨。邮亭塞其坳，古佛苔蚀座。雄风生半空，云曳山光破。仰攻犯矢石，一守应万挫。隘官久已裁，行旅坦然过。缅怀刘大刀，夺险伟征播。后来王节悯，藉此集将佐。形胜人必争，岂宜防卫惰。一盘一踌躇，忘却早行饿。
夜行
作者：赵旭
朝代：清

夜行虎峰下，露重毛发冷。风过闻泉声，林尽见天影。出冢磷不飞，宿巢鹘先警。回顾山城中，残镫碧囧囧。
天门洞
作者：赵旭
朝代：清

言寻天门洞，早春惬幽赏。百折缘涧溪，一径拂榛莽。然松拾路入，未可计寻丈。冷风摇火光，老蝠骇腾上。横石限如阈，蛇行不敢仰。前奇已我领，后胜方客奖。力弱心乃强，境递神忽朗。石笋矗空立，阴泉迸隙长。触目呈众形，惊耳纳群响。万怪孕一腹，造物何所仿。疑有避秦人，全家此中往。
登修文署中双桂亭
作者：赵旭
朝代：清

绕郭寒烟与树平，身先鸿雁作南征。山川雨后翻新洁，天地秋来变老成。疑事难从千古问，奇才不择九州生。微闻已奏滇池凯，投笔何人万里行。
辑桐梓耆旧诗略漫题
作者：赵旭
朝代：清

夜郎文献委蓬蒿，次第搜罗敢惮劳。守素夙耽人物志，钟离最爱土风操。九原可作交应密，一语能传死亦豪。怅望枫林青映月，魂归听我诵声高。
琴溪夜月
作者：赵时可
朝代：清
体裁：五言绝句

兀坐竟忘归，奇人云此住。呼之宛在斯，月白迷溪路。
园居即事
作者：赵春熙
朝代：清

深惭堂构负贻谋，检校琅函觅好修。竹树渐看三径满，琴樽幸藉一毡留。析疑烛剪宵中雨，学画山呈老外楼。逸兴更邀群季咏，惯搜癖事互拈阄。枉将春及告余知，石砚为田敢望时。月不怜人光倍冷，花如媚我谢偏迟。几行桃李留风月，一桁云山当友师。不殖便深将落恐，腹撑何似有书诗。径草何曾破屐痕，拌他簪履散平原。听松有伴常偕影，得句谁酬自倒樽。短榻久抛尘市梦，残编聊共古今论。不缘蛙鼓莺簧奏，绝少清声聒耳喧。诚然吾亦爱吾庐，种树莳花趣觉余。谋醉酒资人间字，课儿手写父遗书。披吟自拙谋生计，衫履无华称索居。解得春风无限乐，管教块垒自消除。
园居即事·其一
作者：赵春熙
朝代：清

深惭堂构负贻谋，检校琅函觅好修。竹树渐看三径满，琴樽幸藉一毡留。析疑烛剪宵中雨，学画山呈老外楼。逸兴更邀群季咏，惯搜癖事互拈阄。
园居即事·其三
作者：赵春熙
朝代：清

径草何曾破屐痕，拌他簪履散平原。听松有伴常偕影，得句谁酬自倒樽。短榻久抛尘市梦，残编聊共古今论。不缘蛙鼓莺簧奏，绝少清声聒耳喧。
园居即事·其二
作者：赵春熙
朝代：清

枉将春及告余知，石砚为田敢望时。月不怜人光倍冷，花如媚我谢偏迟。几行桃李留风月，一桁云山当友师。不殖便深将落恐，腹撑何似有书诗。
园居即事·其四
作者：赵春熙
朝代：清

诚然吾亦爱吾庐，种树莳花趣觉余。谋醉酒资人间字，课儿手写父遗书。披吟自拙谋生计，衫履无华称索居。解得春风无限乐，管教块垒自消除。
盘道寺
作者：赵春熙
朝代：清

石磴十八盘，盘盘下天半。窄不得连骑，高欲回飞翰。如何古殿宇，撑起崩云断。上仰万仞梯，下窥百尺涧。癯僧不自危，转为劳人患。石窦引清泉，药苗堆短案。意仿赵州茶，且坐挥征汗。万岫苍翠环，千章森绿暗。一线露天痕，浮青怯仰瞰。树杪转行人，旋磨蚁零乱。藉非稍息肩，颠蹶将遗憾。始信天地仁，低昂倏改换。平衍地数弓，乃在㟏岈畔。更假涓滴流，暍暑资清灌。无险不能夷，求安须历难。敢以片刻间，前途弛负担。努力复振衣，登峰拟转盼。
除夕即事用东坡集中馈岁别岁守岁韵
作者：赵春熙
朝代：清

菜根咬尽好，底用辛盘佐。冻雪积柴荆，璀璨胜泉货。春帖映檐明，字字如斗大。戏彩童孙欢，忭舞俱慵卧。青镫吐焰红，金粟频辉座。村酒饮屠苏，老幼转如磨。一室笃天伦，清福自谓过。更检古诗篇，阄韵呼儿和。为惜年光去，宁嫌滴漏迟。往昔徒把玩，今兹难复追。与我共黾勉，人已杳天涯。寄怀空梦想，何似耐贫时。两鬓发既短，九回肠讵肥。睹此眼前聚，转生忆昔悲。壮且不足恃，老亦安得辞。所嗟士有志，乃遂年华衰。扫斋整书帙，旧字挂龙蛇。精采尚奕奕，烟煤未遽遮，润屋仅如此，其柰贱贫何。掩户聊静坐，所幸无喧哗。生平默自恃，惭悔面欲挝。性分事无补，步履忽跛斜。非不历岁月，乃竟甘蹉跎。古人重髦学，从此慎虚夸。
除夕即事用东坡集中馈岁别岁守岁韵·其一
作者：赵春熙
朝代：清

菜根咬尽好，底用辛盘佐。冻雪积柴荆，璀璨胜泉货。春帖映檐明，字字如斗大。戏彩童孙欢，忭舞俱慵卧。青镫吐焰红，金粟频辉座。村酒饮屠苏，老幼转如磨。一室笃天伦，清福自谓过。更检古诗篇，阄韵呼儿和。
除夕即事用东坡集中馈岁别岁守岁韵·其三
作者：赵春熙
朝代：清

扫斋整书帙，旧字挂龙蛇。精采尚奕奕，烟煤未遽遮，润屋仅如此，其柰贱贫何。掩户聊静坐，所幸无喧哗。生平默自恃，惭悔面欲挝。性分事无补，步履忽跛斜。非不历岁月，乃竟甘蹉跎。古人重髦学，从此慎虚夸。
除夕即事用东坡集中馈岁别岁守岁韵·其二
作者：赵春熙
朝代：清

为惜年光去，宁嫌滴漏迟。往昔徒把玩，今兹难复追。与我共黾勉，人已杳天涯。寄怀空梦想，何似耐贫时。两鬓发既短，九回肠讵肥。睹此眼前聚，转生忆昔悲。壮且不足恃，老亦安得辞。所嗟士有志，乃遂年华衰。
乙酉孟秋兵乱
作者：赵昭
朝代：清
体裁：五言绝句

登高望长水，水长人未归。遥怜弄珠女，不学九嶷妃。
冬日感怀
作者：赵昭
朝代：清
体裁：五言律诗

独坐泪沾衣，天涯信未归。幽琴鸣转寂，孤梗断何依。越水云俱冷，吴山雁不飞。空庭杉影乱，唤婢掩柴扉。
当湖文园闻巳填茂草慰外君
作者：赵昭
朝代：清
体裁：七言律诗

遥望残阳落故墟，更传烽火遍州闾。绿沉渭亩临溪竹，香散文园满架书。钓艇苍茫浮少伯，琴台寂寞忆相如。多君腹笥依然在，词赋翩翻好似初。
新秋晚眺
作者：赵昭
朝代：清
体裁：古风

山中多晚凉，清风厉秋节。遥瞻四五峰，壁立皆奇绝。修竹傍林开，乔松倚岩列。黄菊散芳丛，清泉凝白雪。对此怀素心，千里共明月。愿保幽贞姿，岁寒双皎洁。
早春次端文舅父韵
作者：赵昭
朝代：清
体裁：七言绝句

山中久雨春将半，楼外啼莺日巳斜。携尊自向苍苔坐，为惜枝头残杏花。
春日泣怀先慈
作者：赵昭
朝代：清
体裁：七言律诗

兰闺仪范廿年馀，德耀神葩玉不如。坐帐每教吟五字，遣奁亲自绘双鱼。最怜辛苦怀兰佩，犹忆提携载鹿车。风木有情肠欲断，梦中空自学牵裾。
洞庭一粟庵咏梅
作者：赵昭
朝代：清
体裁：七言绝句

玉女茅庵白布袍，珊珊仙骨道风高。幽情未种昙花树，先插江梅映白毫。
皆令黄夫人过寓山闺即事
作者：赵昭
朝代：清
体裁：七言绝句

吟得新诗子夜残，银缸点点照花栏。须臾小婢来相报，深竹乌啼月满滩。
祀寒山先墓
作者：赵昭
朝代：清
体裁：七言律诗

一天风雨倍伤离，回首寒泉曲涧西。伯道祠边猿独唳，中郎墓上鸟空啼。尘飞台阁书还在，雪压松筠鹤自栖。从此素丝凭世染，漫怜志与白云齐。
种竹歌
作者：赵昭
朝代：清
体裁：古风

南山南，北山北，其中有竹人不识。托根数茎临严霜，虚心愿并幽溪柏。秋深草木零落尽，此竹亭亭终不易。
美人
作者：赵昭
朝代：清
体裁：七言绝句

眉锁春山鬓点鸦，莫将桃李斗芳华。无心去逐风流队，閒向雕阑数落花。
赠琴如闵夫人
作者：赵昭
朝代：清
体裁：五言律诗

晓日下妆阁，春风动绣帏。侍儿调百舌，夫婿画双眉。旧制芳兰佩，新裁粉荔诗。柳花初入咏，抚景步迟迟。
雨中得家信寄荅
作者：赵昭
朝代：清
体裁：古风

寂寂空庭雨，始自东南隅。飞鸟衔书来，徘徊顾我庐。故巢今尚在，新燕谁与居。愿子念幽独，中道盼回车。我心固匪石，君意今何如。
九日过白云山房有感
作者：赵昱
朝代：清

风流耆旧远，尽日掩秋堂。野水落寒石，乱山低夕阳。白云从过眼，黄菊又初霜。空有琴书在，尘封已半床。
半月泉
作者：赵昱
朝代：清

明月隔幽岩，落水似弦上。更凿经好事，劈规作新样。虾蟆恒见食，兔魄未全望。俛瞩潭影亏，檐云空蔽障。判划古菱花，偃形类交韔。得闲经竹院，小憩获微尚。讨旧溯曩昔，灵号咸和创。名迹宁寡和，寺壁记慈相。
和樊榭雨中移居之作
作者：赵昱
朝代：清

城阴连舍背蔬畦，萧散如君复可栖。注史名亭供岁月，卜邻依水择东西。床床避漏明灯在，叶叶披风瘦竹低。小市桥声门巷转，凉秋径访客同携。
明郑贵妃金书观音普门品经
作者：赵昱
朝代：清

坏色鸾纹几劫尘，当年宫事谩题论。承恩特请饥民绘，天子呼来善女人。番经厂里见莲台，绿刺观音鬘络开。跳步也随弓样窄，中秋来舞万年杯。黄屋何来郑主乘，松风狂客捏名称。知他佛力生因想，绝倒乌台睡语凭。弥戾消除一卷携，名香三沐写恩私。隃麋清谨堂恭进，呵手绵绫裹笔时。
明郑贵妃金书观音普门品经·其一
作者：赵昱
朝代：清

坏色鸾纹几劫尘，当年宫事谩题论。承恩特请饥民绘，天子呼来善女人。
明郑贵妃金书观音普门品经·其三
作者：赵昱
朝代：清

黄屋何来郑主乘，松风狂客捏名称。知他佛力生因想，绝倒乌台睡语凭。
明郑贵妃金书观音普门品经·其二
作者：赵昱
朝代：清

番经厂里见莲台，绿刺观音鬘络开。跳步也随弓样窄，中秋来舞万年杯。
明郑贵妃金书观音普门品经·其四
作者：赵昱
朝代：清

弥戾消除一卷携，名香三沐写恩私。隃麋清谨堂恭进，呵手绵绫裹笔时。
答谢山京师寄柬并及穆堂先生李公惓惓于予之意速余北行谢未能也
作者：赵昱
朝代：清

寒卧虚楞霜日移，怜渠穴纸冻蝇痴。疏芜华发存公道，悠邈良朋辱远辞。献玉辄伤和氏足，生金难凿贾逵碑。一从尘事轻抛得，好践梅花雪后期。
沧浪亭
作者：赵晓荣
朝代：清

佳憩高秋得，孤亭曲径通。唤人空鸟语，照眼自霜丛。古寺寒烟里，遥山夕照中。缅怀苏长史，明月与清风。
偶成
作者：赵景淑
朝代：清

落叶声中梦不成，卷帘依旧晓寒轻。不知近日秋如许，只觉遥山太瘦生。
新霁
作者：赵景淑
朝代：清

晨兴启碧窗，仰面得新霁。云敛半天青，远山沐如髻。宿鸟梳湿翎，飞鸣向天际。花垂浥露痕，池湿归泉细。忽闻清音来，歌声互迢递。
早春
作者：赵景淑
朝代：清

细雨微风漾柳丝，不知春到几多时。窥帘燕子殷勤甚，衔得花泥入砚池。
晚泊平望
作者：赵景淑
朝代：清

落帆野渡小桥横，古戍虫声夹岸清。残月半斜秋色远，鸳湖微雨滆湖晴。
瓯江
作者：赵景淑
朝代：清

瓯江烟定浪初回，饮趁西风一棹开。十尺布帆悬未稳，青山斜压短篷来。
舟过露筋祠·其一
作者：赵景淑
朝代：清

白芡红蕖出水香，一枝柔舻送轻航。船头鸂鶒忽飞起，冲破浪花入野塘。
舟过露筋祠·其三
作者：赵景淑
朝代：清

秋波始阔蓼花稀，枫树初丹粳稻肥。舟过露筋祠欲暮，水烟深处正蚊飞。
舟过露筋祠·其二
作者：赵景淑
朝代：清

一叶扁舟趁好风，水天空阔乍飞鸿。篷窗閒坐恰无事，细数秋花两岸红。
舟过露筋祠·其二
作者：赵景淑
朝代：清

一叶扁舟趁好风，水天空阔乍飞鸿。篷窗閒坐恰无事，细数秋花两岸红。秋波始阔蓼花稀，枫树初丹粳稻肥。舟过露筋祠欲暮，水烟深处正蚊飞。
西湖泛月
作者：赵景淑
朝代：清

临湖一带澹斜晖，向晚寒鸦倦不飞。明月一轮秋水碧，藕花香里放船归。
随家大人乞归留别东瓯官舍
作者：赵景淑
朝代：清

春光黯淡别离天，海燕依依剧可怜。临发缣缃重检点，莫教鸿爪落人前。为爱梅花手自锄，十年妆阁当诗庐。不知今夜寒窗月，又照何人夜读书。
雨后山行
作者：赵景淑
朝代：清

雨霁碧空净，林深透夕曛。天开销湿雾，山断束归云。晚气清人骨，奇峰隐雁群。待看明月上，花影漾波纹。
冬夜偶成示温次言
作者：赵景贤
朝代：清

空城木叶晚萧萧，午夜风声似听潮。无寐一编镫自照，高吟百瓮酒能消。哀时王粲词偏美，避地梁鸿迹已遥。不用登楼频望远，青磷白骨遍皋桥。
绝命诗
作者：赵景贤
朝代：清

岂待孤城破，方嗟力莫支。从来畺守义，敢以死生辞。乱刃交挥处，危冠独坐时。相持不相杀，鼠辈尔何知。裂眦呼狂寇，奚烦讲说多。断头身自分，抗手意云何。厚貌徒为尔，孤臣矢靡他。空劳樽酒献，骂坐更高歌。猝为群盗困，遑敢学文山。且尽从容义，聊惊丑类顽。单辞明顺逆，正气慑神奸。反覆谁家子，相看祇厚颜。是岂天良见，环观涕泗挥。但期能悔祸，岂必与生归。伏剑余何憾，投戈汝莫违。漫收吾骨葬，暴露益光辉。
绝命诗·其一
作者：赵景贤
朝代：清

岂待孤城破，方嗟力莫支。从来畺守义，敢以死生辞。乱刃交挥处，危冠独坐时。相持不相杀，鼠辈尔何知。
绝命诗·其三
作者：赵景贤
朝代：清

猝为群盗困，遑敢学文山。且尽从容义，聊惊丑类顽。单辞明顺逆，正气慑神奸。反覆谁家子，相看祇厚颜。
绝命诗·其二
作者：赵景贤
朝代：清

裂眦呼狂寇，奚烦讲说多。断头身自分，抗手意云何。厚貌徒为尔，孤臣矢靡他。空劳樽酒献，骂坐更高歌。
绝命诗·其四
作者：赵景贤
朝代：清

是岂天良见，环观涕泗挥。但期能悔祸，岂必与生归。伏剑余何憾，投戈汝莫违。漫收吾骨葬，暴露益光辉。
辛酉十月有感而作
作者：赵景贤
朝代：清

自亲矢石又经秋，多垒空增四国忧。病骨支离仍乘障，豪情慷慨独登楼。一腔热血从何洒，万姓生机尚可谋。桑梓安危桑上计，迨天阴雨要绸缪。
咏怀
作者：赵曦明
朝代：清

少年爱求友，中年爱闭关。于今老将至，空谷万虑删。直谅与多闻，古道不可攀。人谀我所恶，谀人我复悭。交谀如贸易，无益且成患。譬舍松桂林，跣足走荆菅。与其悔而晚，何如未悔间。忽感求声鸟，孤云看往还。
安遇
作者：赵曦明
朝代：清

一日不尽分，此日为虚生。一事不尽分，此事为无成。顺逆常变中，努力得安行。我生自有定，宠辱何须惊。
绩溪道中
作者：赵曦明
朝代：清

五日入绩溪，风景始可喜。溪流一缕通，云气千岩起。当面立危壁，竹木纷如绮。根株走龙蛇，脉脉复跂跂。烟火空际生，人家深树里。远近恣凭眺，傍偟不知止。夕阳射林表，明媚更无似。欲乞买山钱，卜居玩清泚。
京都万兴居联
作者：赵曾望
朝代：清
体裁：联

低头思故乡，举头望明月；左手持酒杯，右手持蟹螯。
代挽周希濂联
作者：赵曾望
朝代：清
体裁：联

妾不衣帛，马不食粟；人死留名，豹死留皮。
代题书室联
作者：赵曾望
朝代：清
体裁：联

吾十有五，而志于学；人一己千，虽愚必明。
婚联
作者：赵曾望
朝代：清
体裁：联

绵绵瓜瓞，如松柏之茂；关关雎鸠，毋金玉尔音。
婚联
作者：赵曾望
朝代：清
体裁：联

绵绵瓜瓞，实发实秀；关关雎鸠，将翱将翔。
寿联
作者：赵曾望
朝代：清
体裁：联

银州谶，富贵亦寿考；铜器铭，吉祥宜子孙。
赠妓文卿联
作者：赵曾望
朝代：清
体裁：联

情生文，文生情；卿怜我，我怜卿。
赠妓雁铃联
作者：赵曾望
朝代：清
体裁：联

落雁平沙，一曲可怜同命鸟；系铃香国，亿身愿化护花人。
华麓访顾亭林先生读书故址
作者：赵本扬
朝代：清

黄冠天地一身轻，白首关河万里行。莲社诗题晋处士，汉家名重鲁诸生。园林麦饭悬双泪，故国铜驼痛二京。为问江东几遗老，梨洲真不负初盟。楼船闽粤控南瓯，龙驭遥从海上舟。烽火徒闻惊岭峤，江山何地问神州。著书绝塞王尼叹，投老无家向子游。华麓祇今遗址在，日斜回首暮云愁。
华麓访顾亭林先生读书故址·其一
作者：赵本扬
朝代：清

黄冠天地一身轻，白首关河万里行。莲社诗题晋处士，汉家名重鲁诸生。园林麦饭悬双泪，故国铜驼痛二京。为问江东几遗老，梨洲真不负初盟。
华麓访顾亭林先生读书故址·其二
作者：赵本扬
朝代：清

楼船闽粤控南瓯，龙驭遥从海上舟。烽火徒闻惊岭峤，江山何地问神州。著书绝塞王尼叹，投老无家向子游。华麓祇今遗址在，日斜回首暮云愁。
登太华顶
作者：赵本扬
朝代：清

客梦千峰落，天门五月寒。风声连岳动，云色渡河看。绛露仙人掌，青松太古坛。还从回首望，东北是长安。
荆州怀古
作者：赵本扬
朝代：清

屈原祠庙枕江波，江草江花可奈何。北渚云阴公子辔，西风露湿美人罗。怀襄旧恨余三户，师弟深愁付《九歌》。迁客何须伤贾谊，才人岁月易蹉跎。倚剑来登王粲楼，楚天寥落望中收。江声近挟黄陵雨，山色遥分白帝秋。寂寞风尘羞枥马，艰难身世付沙鸥。剧怜万古繁华地，剩有长江水自流。
荆州怀古·其一
作者：赵本扬
朝代：清

屈原祠庙枕江波，江草江花可奈何。北渚云阴公子辔，西风露湿美人罗。怀襄旧恨余三户，师弟深愁付《九歌》。迁客何须伤贾谊，才人岁月易蹉跎。
荆州怀古·其二
作者：赵本扬
朝代：清

倚剑来登王粲楼，楚天寥落望中收。江声近挟黄陵雨，山色遥分白帝秋。寂寞风尘羞枥马，艰难身世付沙鸥。剧怜万古繁华地，剩有长江水自流。
金陵秋夜怀同亭
作者：赵本扬
朝代：清

杨柳西风暮雨垂，白门秋色起相思。酒醒残梦知何处，潮落秦淮月上时。
上大关脑
作者：赵树吉
朝代：清

祇知秦蜀云栈缘秋毫，不知乌蒙梯石凌黅霄。伟哉造物逞荒怪，炉韝磊块如镕膏。烟薶雨蚀顽不化，万古积此青岧峣。崩崖破裂走蛟虺，细路诘屈愁猿猱。自从庄蹻震铜鼓，六诏渐见通星轺。上如蜗黏下兔脱，坐令人马同疲劳。我来却度大关岭，正值淫雨蒸炎歊。汹汹怒雷转脚底，草棘翳蓊鸢鸱号。径盘之字四十八，五步一折浆流骹。垂趾二分俨在外，人坠直恐随狂涛。舆夫狼狈仆无色，我亦瑟缩疑藏逃。平生履险久已惯，视此何啻九牛毛。陟岭回望渺人物，但见蚁负缘蓬蒿。夜来魂梦不到地，飞驾时与山云高。磨崖他日待铭勒，作诗一笑聊自豪。
员峤
作者：赵树吉
朝代：清

员峤方壶迹已灰，龙鳞曾见日华开。一从白马朝天后，无复青骡按辔回。黄竹雪深瑶水远，苍梧云黯夜弦哀。孤臣洒涕周庐外，原庙衣冠锁绿槐。
曾涤生师奉命督师江南
作者：赵树吉
朝代：清

百战孤军在，临危用乃神。诸侯皆秉钺，圣方自知人。兵气缠吴会，天威仗老臣。诏书信勤恳，喜极欲沾巾。痛哭祁连冢，春芜渍泪痕。长城千里坏，荒郡几家存。有地徵输急，无功将吏尊。楼船早下濑，旦夕缚孙恩。
曾涤生师奉命督师江南·其一
作者：赵树吉
朝代：清

百战孤军在，临危用乃神。诸侯皆秉钺，圣方自知人。兵气缠吴会，天威仗老臣。诏书信勤恳，喜极欲沾巾。
曾涤生师奉命督师江南·其二
作者：赵树吉
朝代：清

痛哭祁连冢，春芜渍泪痕。长城千里坏，荒郡几家存。有地徵输急，无功将吏尊。楼船早下濑，旦夕缚孙恩。
次和定甫台长病起韵
作者：赵树吉
朝代：清

终岁羁空皂，迟迦惜素心。艰难通性命，去住各浮沈。危叶知严霰，荒苔恋故岑。看君抱高节，风雪闭门深。脱绣常辞客，因痾得数游。丹铅犹矻矻，谤誉漫悠悠。上界足官府，散仙谁侣俦。似闻舐余鼎，鸡犬已丹丘。藤老奇礓亚，花低短竹围。冰霜催急景，兰芷变春菲。摇落关时晚，孤芳与物违。静中观化理，长羡遂初衣。论史存微尚，临池爱独居。香多黏药裹，声疾过帷车。心事江湖远，诗篇战伐余。却怜河上叟，鞅掌久无书。
次和定甫台长病起韵·其一
作者：赵树吉
朝代：清

终岁羁空皂，迟迦惜素心。艰难通性命，去住各浮沈。危叶知严霰，荒苔恋故岑。看君抱高节，风雪闭门深。
次和定甫台长病起韵·其三
作者：赵树吉
朝代：清

藤老奇礓亚，花低短竹围。冰霜催急景，兰芷变春菲。摇落关时晚，孤芳与物违。静中观化理，长羡遂初衣。
次和定甫台长病起韵·其二
作者：赵树吉
朝代：清

脱绣常辞客，因痾得数游。丹铅犹矻矻，谤誉漫悠悠。上界足官府，散仙谁侣俦。似闻舐余鼎，鸡犬已丹丘。
次和定甫台长病起韵·其四
作者：赵树吉
朝代：清

论史存微尚，临池爱独居。香多黏药裹，声疾过帷车。心事江湖远，诗篇战伐余。却怜河上叟，鞅掌久无书。
盐井渡铁锁桥用东坡柬新桥诗韵
作者：赵树吉
朝代：清

乱山连僰道，巨刃摩云霓。裂为千尺涧，汇此奔雷溪。经营穷匠术，坐见椓杙低。何人铸铁索，横波贯虹堤。锒铛互钩连，专车骨相挤。至今化康庄，利尽滇东西。我行值暑雨，出淖容轻跻。涛澜翻脚底，雾散驰千蹄。惜哉碑碣缺，岁月不可稽。昔闻刀墨乱，聚若沙中鹥。谁令失此险，渐构公输梯。滋蔓到吾蜀，曳尾终涂泥。齿冷及行路，色变谈中闺。十年风电过，刀剑不复携。往来似潮汐，茅店催荒鸡。历劫永弗坏，讵数三石犀。他年持节还，慰劳看扶藜。犹能学逸少，轻煤研麝脐。
端午节前三日门人温味秋王艾堂谭序初曹朗川诸子招饮龙树寺分韵得佳字
作者：赵树吉
朝代：清

惊沙三日吹疾？，高城曀曀阴且霾。城南古寺入葭菼，摩云老干森龙槐。五年不到少人迹，时见鸟雀驯空阶。登楼旷荡愁远目，把酒郁崒伤孤怀。昆仑北折赴恒碣，三山隐见浮蓬莱。苍鸾白凤竟安在，珠宫贝阙余寒灰。前轩尘上黄蓊匌，铁骑远殷空中雷。似闻饥虎尚垂睊，灞上练卒弛庚牌。袄氛满地殊未已，感时倦眼重摩揩。自经变故废游宴，旧朋散落江湖涯。范君一别便千载，山阳闻笛增心哀。岷峨灵况堙郁，造化作意摧边才。遁翁迁谪行且去，桂岭已办双青鞋。金花翠尾讵辞辱，狙囊凭黠忧挤排。死生契阔乃如此，静观兆朕疑非佳。忆初释褐尚清晏，追凉兰若多同侪。当时惨绿居末坐，百罚未肯辞深杯。只今壮大气欲尽，往往独醒如清斋。冠簪欲谢几濡忍，尚念仙仗崆峒回。宣光中兴果再睹，荷锸便可刘伶埋。天门虎豹呼不开，长歌被酒还归来，人生早达胡为哉。吁嗟吾党二三子，努力作诵平徐淮。
端午节前三日门人温味秋王艾堂谭序初曹朗川诸子招饮龙树寺分韵得佳字
作者：赵树吉
朝代：清
体裁：古风

惊沙三日吹疾𩘅，高城曀曀阴且霾。城南古寺入葭菼，摩云老干森龙槐。五年不到少人迹，时见鸟雀驯空阶。登楼旷荡愁远目，把酒郁崒伤孤怀。昆仑北折赴恒碣，三山隐见浮蓬莱。苍鸾白凤竟安在，珠宫贝阙余寒灰。前轩尘上黄蓊匌，铁骑远殷空中雷。似闻饥虎尚垂睊，灞上练卒弛庚牌。袄氛满地殊未已，感时倦眼重摩揩。自经变故废游宴，旧朋散落江湖涯。范君一别便千载，山阳闻笛增心哀。岷峨灵况堙郁，造化作意摧边才。遁翁迁谪行且去，桂岭已办双青鞋。金花翠尾讵辞辱，狙囊凭黠忧挤排。死生契阔乃如此，静观兆朕疑非佳。忆初释褐尚清晏，追凉兰若多同侪。当时惨绿居末坐，百罚未肯辞深杯。只今壮大气欲尽，往往独醒如清斋。冠簪欲谢几濡忍，尚念仙仗崆峒回。宣光中兴果再睹，荷锸便可刘伶埋。天门虎豹呼不开，长歌被酒还归来，人生早达胡为哉。吁嗟吾党二三子，努力作诵平徐淮。
答王霞举兵部
作者：赵树吉
朝代：清

素女弹瑶瑟，丝寡弦乃悲。焉知壮士怀，凄若窈窕思。羲和駷北驭，万象无春姿。孤芳擢冰雪，荣悴理亦齐。歌君寒梅句，惄焉感生迟。日出役群动，向晦怀孤忧。心如张风帆，澒洞不可收。文书强遮眼，失笑禹稷俦。饥饱弗自救，形瘁神亦休。漆园有隐叟，洸洋恣千秋。
答王霞举兵部·其一
作者：赵树吉
朝代：清

素女弹瑶瑟，丝寡弦乃悲。焉知壮士怀，凄若窈窕思。羲和駷北驭，万象无春姿。孤芳擢冰雪，荣悴理亦齐。歌君寒梅句，惄焉感生迟。
答王霞举兵部·其二
作者：赵树吉
朝代：清

日出役群动，向晦怀孤忧。心如张风帆，澒洞不可收。文书强遮眼，失笑禹稷俦。饥饱弗自救，形瘁神亦休。漆园有隐叟，洸洋恣千秋。
赠高生
作者：赵树吉
朝代：清

西江山水秀巉绝，高生晚出殊奇侅。少年从军缚裤褶，鸷若乳贙当羸骀。匡庐落日揖帅府，帐前动色夸雄才。解鞍三载逐计吏，素衣几日生缁埃。庙堂储英重芸馆，技擢晁贾登邹枚。凤池夺汝竟何意，百不一试谁能猜。平生仇耻徒耿耿，湛卢绣涩空墙苔。心如绛蜡一寸短，中有万泪难成灰。腐儒官贫日扫轨，昏昏梦堕故纸堆。旁人大笑不肯顾，独能折节无挤排。园居相距三十里，我不一去君频来。论诗说剑气旁魄，駴怪僮仆藏婴孩。朝为百篇暮千首，往往劖刻造化胎。昨从西麓造深翠，出入霞雪旋蠃螷。眼明梯空望南岳，春阴迷合从无阶。朅来告我欲东逝，湖口有田多芋魁。丈夫顑颔不称意，力耕垄亩宁沈埋。艰虞世宙足忧患，印累绶若知谁佳。高生高生愿尔为不材，牺尊青黄天所灾。
挽彭玉麟联
作者：赵树楷
朝代：清
体裁：联

太刚偏不折，是衡岳正气所钟，忆昔年戎马相随，犹是景行新懿范；至性本无双，乃天下倾心共仰，讵今日骑鲸遽报，那堪肠断旧参军。
挽彭玉麟联
作者：赵树楷
朝代：清
体裁：联

年逾宗留守，勋高马伏波，遽闻遗递封章，致一柱南倾、九重天泣；严比海刚峰，惠比郑子产，追念生前威爱，自三军痛哭、万姓悲歌。
挽曾国荃联
作者：赵树楷
朝代：清
体裁：联

中兴事业冠群英，勋高江左，泽溥山右，由武汉以迄岭峤，无非功德所流传，试看济世奇才，及身早定千古；天下哀荣萃一室，继文正后，开惠敏先，与靖毅并锡馨香，叠受恩施于崇报，历数褒忠旷典，昭代曾有几人。
挽曾纪泽联
作者：赵树楷
朝代：清
体裁：联

本博学多才作使臣，海外建奇勋，贤侯不愧富郑国；以经术文章继名父，朝中孤硕彦，天下共惜范纯仁。
题四川崇庆牧常君殉节纪略后
作者：赵正源
朝代：清

檄从上将赴南征，一夕降蛮乍变盟。给饷功多留幕府，护粮力尽痛行营。横刀直有常山烈，蹈刃甘同左毂鸣。事起须臾方寸定，不虚平日喜谈兵。
从子诚夫以诗见赠次韵答谢
作者：赵殿最
朝代：清

间居潇洒乐春温，菜圃茶亭认近村。岁月且贪花里过，儿童不厌市中喧。看书反复难求解，问字推敲未掩门。取次将成终老计，草堂已扫旧巢痕。
临终诗
作者：赵毓楠
朝代：清

好花艳冶自芳菲，风雨漂摇大梦归。是有非无还净土，始知八十七年非。
失题
作者：赵毓楠
朝代：清

何幸浮生八十春，一堂五世叙天伦。喜同商第如林立，爱慕陈门九代亲。秋老风霜知劲草，国危板荡识忠臣。余生待到阴霾散，扶杖早朝侍帝宸。
捧读留别榆林士民之作谨步原韵
作者：赵毓楠
朝代：清

乾坤易色起边屯，忽变尧天舜日春。化险为夷文亦武，爱民若子官如亲。古来兴废知难定，乱后忠奸论始真。患难相同归梓里，君恩未报各沾巾。
潭溪怀古
作者：赵毓楠
朝代：清

涧溪溪水水茫茫，欲问东流意转伤。万古关山总无改，千秋暮叶几苍黄。景升儿子如豚犬，曹瞒奸雄空虎狼。毕竟人和成帝业，君臣一体共流芳。
烛影摇红·楚中寄外
作者：赵氏（廷标女）
朝代：清
体裁：词

瑶瑟声悲，洞庭落木秋风急。兰旌桂棹水中央，渺渺烟波隔。独倚危楼百尺。正黄昏、长天一色。汀沙月淡，野戍峰高，寒山凝碧。双鲤沉浮，锦书三载无消息。江南江北折垂杨，历乱愁如织。岁暮虚传画鹢。浪花残、莲歌声寂。云迷翠羽，露冷琼枝，流光暗掷。
酒兵
作者：赵汝揆
朝代：清

百二愁城可若何，曲曹传令誓横戈。青州从事鸣刁斗，白堕先声乱鸭鹅。狂饮忽闻驰露布，投醪早见奏饶歌。中山指授新方略，十万横磨剑未多。
喜弘人闻夏南还并忆汉槎
作者：赵沄
朝代：清

绮里由来有二难，无端相对作南冠。轮台诏下龙髯迥，华表归来鹤语寒。月夜一尊歌《棣萼》，春风双骑渡桑乾。何年恩到穷荒外，还向藜床问幼安。
霜叶
作者：赵沅
朝代：清

微霜酿白露，一夜成新醅。树叶沾之红，直如不胜杯。缤纷缀水面，渔人为徘徊。我顾谓渔人，何用多疑猜。清溪八九月，那有桃花来。相闻百里外，其山类天台。中有双美姝，非复人间才。题诗不用楮，红叶拾莓苔。倘有相思句，可能为我媒。
听王孙谈孙驸马舞剑歌
作者：赵沺
朝代：清
体裁：古风

主家山第宴仙客，月华应让酒星白。花炙氍毹霜不流，两行珠额胭脂湿。孙郎酒酣掷电影，白虹怨落苍龙井。兔魄淋漓挂胆钩，手提八十一神州。七星四射金精扫，匹练双飞白帝愁。投袂细将心事吐，少年曾镇朵颜部。射鹿时临右北平，鸣骹拟到临潢府。如今老去投閒久，宫妓如花对白首。空馀锦带旧吴钩，每逢风雨蛟龙吼。座客相看惨不语，英雄流落多如许。谁遣廉颇困郭开，翻思马援逢光武。高阳酒徒不可见，王孙见我谈如面。高咏王维老将行，百感苍茫泪如霰。
子夜元宵歌
作者：赵沺
朝代：清
体裁：古风

侬是三五年，月亦三五夕。三五月长圆，三五年难得。
山塘夜市
作者：赵沺
朝代：清
体裁：七言绝句

画舫笙歌遍狭斜，红羊灯胜广陵花。惭无紫绮千金值，羞到兰陵沽酒家。
广州十韵
作者：赵沺
朝代：清
体裁：五言排律

为到羊城路，间关五岭赊。三春闻蟋蟀，十月见梅花。处处栽甘蔗，村村食苦瓜。华装镂玳瑁，珍馔荐虾蟆。椰子堪为酒，槟榔好当茶。夷歌音入鸟，汲女髻盘蛇。桄实霜如面，蕉丝雪似麻。黄螯羹不厌，丹荔果无加。小吏腰长剑，王孙跨短騧。若非愁瘴疠，应忘在天涯。
戏效元白体作荔枝歌
作者：赵沺
朝代：清
体裁：古风

南行五月殊苦热，火云莽莽炎飙烈。况历山城瘴气多，复经涨海心如惙。久闻丹荔誇荔洲，征夫恰值濯枝节。船头望见繁星垂，未曾入齿先怡悦。缓程系缆促舟人，亟买盈筐要新撷。千颗黑叶须臾至，才见流涎同饕餮。绛绡乍启即魂惊，爪肤未忍怜奇绝。细剥嫣红出莹然，氤氲满眼咀冰雪。润喉那得顾中消，恣啖岂敢辞吻裂。座中相饷劝加餐，愿予多端品题切。苞如紫障围玉颜，坼如解襦吹烛灭。脱如赤盘泻月珠，堆如肪脂并刀截。膜如点酪水晶盐，瓤如盛酿玻璃澈。光如汤饼试素汗，味如蒲萄剧清冽。嚼如甘露液无滓，含如好女妃唇齧。芳泽无定属生香，色态有质都不屑。荔支之美乃至此，似予所见徒饶舌。玉环惯爱走红尘，君谟好事杀青列。自非亲见果予腹，翻笑前人作口孽。还忆故乡当兹辰，赏心佳果满园拆。虽有朱樱与醉李，一一方此味俱劣。人生若不食荔支，枉用繁华住江浙。作歌聊复仿竹枝，传倡江头助鼓枻。为分馀润及长年，漫停邪许且三咽。更拟饱吃百千回，蔗浆十斛重须设。
沈融谷邮示粤中倡和诗却寄二首·其一
作者：赵沺
朝代：清
体裁：五言律诗

为客三年别，长随五岭游。瘴云鸿雁避，蛮雨鹧鸪愁。月暗榕阴夜，霜空荔子秋。情亲依陆贾，官舍足淹留。
沈融谷邮示粤中倡和诗却寄二首·其二
作者：赵沺
朝代：清
体裁：五言律诗

闻道丹霞顶，幽人采石华。手持玉麈尾，口吐金莲花。放鹤青天外，还山白日斜。与君閒笑咏，并坐酌流霞。
法华山寺观石门山人宋旭画十大名山粉壁歌
作者：赵沺
朝代：清
体裁：古风

翠微深处招提入，四壁烟云目不给。疑是峰峦现化城，真宰无功鬼神泣。石门山人真好奇，历遍洲岛丹青施。眼见花宫开十地，曾闻芥子纳须弥。西来东渡威仪好，几座人天笔如扫。有相空留罗汉松，无情还缀头陀草。匡庐瀑布峨眉雪，长夏不消声不绝。行际如将揖列真，坐时应得闻禅悦。更有白岳云去来，何似赤城霞起灭。云踪霞色深复深，天目东西双巀嵲。攀崖百丈穷飞猿，悬溜千条界晴霓。补笔高名属李郎，百年古墨生芬芳。忽惊窈冥疑风雨，漫嗟剥落凌烟霜。何须瓢笠寻名胜，九域洞天一览罄。况复登高望洞庭，潮音不断来清听。微尘幻色本无踪，眺罢流连抚古松。欲向旧题添好句，依稀落日数声钟。
王山人诗
作者：赵沺
朝代：清
体裁：七言律诗

尔父前朝侠丈夫，散金结士竟捐躯。世情谁顾主家客，天意终全赵氏孤。说到兵戈犹涕泪，携将渔艇自江湖。不须更问田横岛，赤帝长安久定都。
畲谷歌
作者：赵沺
朝代：清
体裁：五言绝句

东边插稻秧，西边收稻谷。遮莫似郎心，一年两回熟。
立秋日发羊城
作者：赵沺
朝代：清
体裁：五言律诗

绿榕三万树，树树挂离愁。此地无摇落，那知已及秋。驿楼催戍鼓，瘴海乱渔篝。夜半乘潮发，孤篷逐野鸥。
羊城行
作者：赵沺
朝代：清
体裁：古风

江口三板舸，行行抵溟渤。乘月挂长帆，客程指南越。南越回环大海波，番禺两岫争嵯峨。楼船自昔通杨仆，左纛由来罢尉陀。闻说炎荒多瘴疠，古今翻覆仍佳丽。大道朱门卓郑家，康衢绣户王侯第。靖南已去平南留，公子娇娥射猎进。百万明妆调骏马，十千美滴弄箜篌。宫中别馆横天半，五层楼阁迎仙观。相传旧是越王台，越王当日曾朝汉。五羊郭外岛夷船，进奉还将市舶连。翡翠文犀随处有，明珠琥珀不论钱。大新街去濠畔落，外江贾客声相错。廿年前是乱离人，今日相逢成土著。天南幸已斩长鲸，岙门烽息琼厓清。蒿丘难觅任嚣垒，落日重过陆贾城。海滨迁户何从辨，忍使嗷嗷集鸿雁。极目黎人蜑子愁，升平惟此犹遗患。可怜粤女踏歌新，乞食还生满路春。素馨匝地香零乱，空向花田忆美人。
虎丘杂咏二首·其一
作者：赵沺
朝代：清
体裁：七言绝句

绮阁回廊四面侵，旗亭绝技少知音。不须更接红牙板，内府新传十样金。
虎丘杂咏二首·其二
作者：赵沺
朝代：清
体裁：七言绝句

红竹栏干碧幔垂，官窑茗盏泻天池。便应饱吃蓑衣饼，绝胜西山露白梨。
蝉
作者：赵沺
朝代：清
体裁：五言绝句

秖为耽幽寂，鸣君高树中。力微声自苦，讵敢怨秋风。
西湖杂咏
作者：赵沺
朝代：清
体裁：七言绝句

吴姬拂袖劝蒲萄，那惜千金脱紫貂。二十年前歌管夜，秦楼直接段家桥。
赣江歌
作者：赵沺
朝代：清
体裁：七言绝句

候风候水始行舟，大湖小湖愁莫愁。黄石滩头无数石，白头岭下白人头。
采桑渡
作者：赵沺
朝代：清
体裁：五言绝句

暮春桑叶密，桑下与欢遇。筐满蚕欲饥，与欢不得语。
下牢溪
作者：赵泰交
朝代：清
体裁：五言绝句

下牢千尺清，上牢郁古垒。烽起飒寒飙，不改清溪水。
诸将四首·其一
作者：赵浚
朝代：清
体裁：七言律诗

回首中兴将寂寥，何人仗钺辅天朝。军中正疾羽书上，边檄已传铜柱标。海国楼船风雨黯，炎方日月甲兵销。功成不受尚书事，閒访梅花过野桥。
诸将四首·其三
作者：赵浚
朝代：清
体裁：七言律诗

伤心老将亦陈书，玉帛来盟误腐儒。黩武何曾衰汉运，销兵几见扼张胡？明知割地终无赖，假托烧舟颇自诬。西望夜郎东毒国，空持节钺镇边隅。
诸将四首·其二
作者：赵浚
朝代：清
体裁：七言律诗

昆明龙去霸图空，南越由来汉使通。充国筹边能控制，武卿深入总元戎。那堪宇宙归秦郡，忍见旌旗遍楚宫！无数生灵荒鬼骨，蛮烟瘴雨泣孤忠。
诸将四首·其四
作者：赵浚
朝代：清
体裁：七言律诗

南北冰洋毒焰生，儒臣慷慨起谈兵。越裳望断烽烟警，岭海徒空宝玉争。纵使子房能画策，无如广利筑降城。豺狼反复由来惯，痛哭陈言答帝明。
七夕谣
作者：赵清瑞
朝代：清

嫁女与征夫，不如弃路旁。后人诵此语，恻恻心暗伤。团圆儿女情，根本在农桑。饭熟午鸡啼，饟黍食箪凉。削梧助膏沐，鬓贴菜花黄。一日十二时，形影俪容光。人间无离别，天上有河梁。托业耕织同，两宿若参商。缩地乏壶公，鍊石窘娲皇。河鼓盼锦缄，天孙泣空房。神仙既修到，转类孤凤凰。彩云七夕多，瓜果陈甘芳。谁知五铢衣，不及荆布妆。谁知七宝车，输与馌饷忙。乃悟安乐窝，不在白云乡。悲哉长生殿，密誓无相忘。长离谶已成，艳曲破霓裳。李花日零替，杨花何茫茫。马嵬与鹊桥，此恨共天长。
示嘉儿
作者：赵清瑞
朝代：清
体裁：古风

造物生美材，暴弃良可惜。无负培植心，亟宜求自立。自立果云何，在不囿于习。目下风俗颓，相耀衣与食。庸懦恣欺陵，高明惟妒嫉。知识虽早开，揠苗徒自贼。父兄期栋梁，往往成顽铁。汝年已十六，庭训闻谆切。成材与不成，均在此时刻。余心望汝殷，汝心宜惕惕。修词讲鍊气，学书精运笔。作画贵取神，吟诗贵存液。一艺可名家，其功在不息。人若有恒心，早晚终毕业。笑汝不足嗔，誉汝未为得。遇物总欣欣，求道常急急。青莲茁污泥，灵芝生湿热。不囿流俗中，扶摇上千尺。
示嘉儿
作者：赵清瑞
朝代：清

造物生美材，暴弃良可惜。无负培植心，亟宜求自立。自立果云何？在不囿于习。目下风俗颓，相耀衣与食。庸懦恣欺陵，高明惟妒嫉。知识虽早开，揠苗徒自贼。父兄期栋梁，往往成顽铁。汝年已十六，庭训闻谆切。成材与不成，均在此时刻。余心望汝殷，汝心宜惕惕。修词讲鍊气，学书精运笔。作画贵取神，吟诗贵存液。一艺可名家，其功在不息。人若有恒心，早晚终毕业。笑汝不足嗔，誉汝未为得。遇物总欣欣，求道常急急。青莲茁污泥，灵芝生湿热。不囿流俗中，扶摇上千尺。
秋梦四首
作者：赵清瑞
朝代：清

辉辉银烛夜何其，叶落荒阶选梦迟。一片迷离蝴蝶影，满腔情绪海棠丝。露华深怯侵萝袜，月魄将圆照雪肌。细雨残荷写幽怨，不堪团扇入新诗。朅来情障絮沾泥，才入华胥路转迷。似水凉痕晴翠减，填桥幽恨夜乌啼。山行薄雨云初散，钟曳残声月渐低。正是湘帘灯欲烬，双星无奈汝南鸡。星月迢迢夜漏分，银河清浅漾成纹。仙人萼绿难追影，帝子苍梧正忆君。捣药蟾诸依桂树，锁窗鸟了罢兰薰。鸩媒未许天阊叩，一片冰心冷抱云。似闻天汉阻秋星，剩有犀心一点灵。疑是丁东来玉佩，肯从辰北会云軿。身骑玄鹤轻于蝶，影逐青燐散若萤。隙为帘波凉泼水，罡风吹堕悄然醒。
秋梦四首·其一
作者：赵清瑞
朝代：清

辉辉银烛夜何其，叶落荒阶选梦迟。一片迷离蝴蝶影，满腔情绪海棠丝。露华深怯侵萝袜，月魄将圆照雪肌。细雨残荷写幽怨，不堪团扇入新诗。
秋梦四首·其三
作者：赵清瑞
朝代：清

星月迢迢夜漏分，银河清浅漾成纹。仙人萼绿难追影，帝子苍梧正忆君。捣药蟾诸依桂树，锁窗鸟了罢兰薰。鸩媒未许天阊叩，一片冰心冷抱云。
秋梦四首·其二
作者：赵清瑞
朝代：清

朅来情障絮沾泥，才入华胥路转迷。似水凉痕晴翠减，填桥幽恨夜乌啼。山行薄雨云初散，钟曳残声月渐低。正是湘帘灯欲烬，双星无奈汝南鸡。
秋梦四首·其四
作者：赵清瑞
朝代：清

似闻天汉阻秋星，剩有犀心一点灵。疑是丁东来玉佩，肯从辰北会云軿。身骑玄鹤轻于蝶，影逐青燐散若萤。隙为帘波凉泼水，罡风吹堕悄然醒。
落花七首
作者：赵清瑞
朝代：清

群芳齐泣奈何天，零落苍苔欲化烟。吹到罡风过百五，流将弱水隔三千。茫茫茵溷知谁择，寂寂琴尊未了缘。拾得琼葩肠欲断，馀香犹在枕函边。忆梦梨云抱满怀，东风狼籍委苔阶。芭蕉雨打芳心碎，芍药春残泪眼揩。灯灺闻歌伤子野，色空补恨窘灵娲。维摩榻外难收拾，愁绝香泥印笋鞋。花落纷纷随泪落，閒庭片片鸟空衔。香消坠粉侵珠箔，色夺残红启印函。倩女离魂惊失佩，情人兜怨已盈衫。直同剪綵隋宫戏，一瞬繁华逐锦帆。一场春梦有无间，雨湿胭支夕照殷。绮障猛教虚白悟，仙缘难觅大丹还。到门寂寞伤崔护，委地零星怆玉环。魂堕花神招楚些，空庭怕听鸟绵蛮。坠芬閒与仙人扫，瘗罢群芳制艳铭。大块文章风里絮，美人身世水中萍。馀晖冉冉留高阁，别梦依依到短亭。缕缕游丝花片惹，愁闻檐马响东丁。自古花零同月缺，东郊相送泪盈眸。莺衔绮思惺惺惜，风定残英故故留。红雨打窗刚十日，绿阴缄怨甚三秋。醴陵笔梦无消息，鶗鴂声中吊玉钩。一年花事太匆匆，金粉飘零短梦中。游屐懒携多病日，画栏易惹薄情风。空庭一雨添新绿，流水三生有倖红。瞥睹枝头来瘦蝶，离魂冉冉过墙东。
落花七首·其一
作者：赵清瑞
朝代：清

群芳齐泣奈何天，零落苍苔欲化烟。吹到罡风过百五，流将弱水隔三千。茫茫茵溷知谁择，寂寂琴尊未了缘。拾得琼葩肠欲断，馀香犹在枕函边。
落花七首·其七
作者：赵清瑞
朝代：清

一年花事太匆匆，金粉飘零短梦中。游屐懒携多病日，画栏易惹薄情风。空庭一雨添新绿，流水三生有倖红。瞥睹枝头来瘦蝶，离魂冉冉过墙东。
落花七首·其三
作者：赵清瑞
朝代：清

花落纷纷随泪落，閒庭片片鸟空衔。香消坠粉侵珠箔，色夺残红启印函。倩女离魂惊失佩，情人兜怨已盈衫。直同剪綵隋宫戏，一瞬繁华逐锦帆。
落花七首·其二
作者：赵清瑞
朝代：清

忆梦梨云抱满怀，东风狼籍委苔阶。芭蕉雨打芳心碎，芍药春残泪眼揩。灯灺闻歌伤子野，色空补恨窘灵娲。维摩榻外难收拾，愁绝香泥印笋鞋。
落花七首·其五
作者：赵清瑞
朝代：清

坠芬閒与仙人扫，瘗罢群芳制艳铭。大块文章风里絮，美人身世水中萍。馀晖冉冉留高阁，别梦依依到短亭。缕缕游丝花片惹，愁闻檐马响东丁。
落花七首·其六
作者：赵清瑞
朝代：清

自古花零同月缺，东郊相送泪盈眸。莺衔绮思惺惺惜，风定残英故故留。红雨打窗刚十日，绿阴缄怨甚三秋。醴陵笔梦无消息，鶗鴂声中吊玉钩。
落花七首·其四
作者：赵清瑞
朝代：清

一场春梦有无间，雨湿胭支夕照殷。绮障猛教虚白悟，仙缘难觅大丹还。到门寂寞伤崔护，委地零星怆玉环。魂堕花神招楚些，空庭怕听鸟绵蛮。
论诗绝句三十首
作者：赵清瑞
朝代：清

玄珠遁太虚，云龙起相逐。钩入珊网时，怡然媚幽独。学诗如学禅，大力运龙象。专取沧浪言，所见域寻丈。予怀方杼轴，如何击钵催。悄然一阳动，律琯飞葭灰。东坡赞罗汉，曰水流花开。静中现天倪，端由面壁来。鬼神来告语，叩寂以求音。一线单微透，华严印寸心。斥鴳笑图南，但识枪榆枋。风月便摭拾，不入古锦囊。近春贵能乐，近秋贵能哀。所感自不同，执一真庸才。融洽陶公性，乃有陶公诗。储王与韦柳，时合还时离。玉树谱新声，绮弱而无骨。诗词判刚柔，何用咎狎客。六代竞华腴，中尚含古意。秋水濯芙蓉，我爱天然丽。旗亭遇小鬟，解诗胜老妪。馀音真绕梁，听唱黄河句。初学少陵诗，先当识疵累。疏略而平浅，便滋两宋弊。荦确昌黎翁，盘空多硬语。风雅之正宗，吾独秋怀取。鄙哉王次回，强颜冒温李。艳词有寄托，岂类负涂豕。摩诘老画师，诗亦同画妙。鹿柴辛坞间，寓目都诗料。香山耽禅悦，万斛洗情尘。如何说花鸟，转在木石人。宋体唐巳开，郊岛尚寒瘦。诗派图西江，同异须冥叩。六一庐山篇，脱胎陇西白。灵气注笔端，各将真面识。潇洒陆剑南，取境最閒适。及念九世雠，雄词戛金铁。风雨方满城，悲哉秋之气。此句千古传，深感催租吏。飘泊零丁洋，危坐幽燕狱。重广武穆词，高击渐离筑。青田两鬼诗，卢仝应却走。譬如图怪石，只在得奇丑。渔洋秋柳诗，笺解纷聚讼。叶下洞庭波，其妙在神韵。一掬灵均泪，悽然洒五羊。铜驼已荆棘，何处叫天阊。笠翁曼倩俦，俶傥亦可喜。仙才鬼才外，未能成一体。随园主性灵，其实工涂泽。刻划韩冬郎，乃有天真阁。诗魔贵廓清，二樵挺奇逸。岷江接湘流，骚些遗音翕。湘乡绍桐城，一代推巨手。韵语殊蹶张，誓摩古人垒。杰然海藏楼，清削有馀味。空山苦头陀，微带蔬笋气。恻恻冢高低，催人速行乐。七字真足传，传遍江南北。
论诗绝句三十首·其一
作者：赵清瑞
朝代：清

玄珠遁太虚，云龙起相逐。钩入珊网时，怡然媚幽独。
论诗绝句三十首·其七
作者：赵清瑞
朝代：清

近春贵能乐，近秋贵能哀。所感自不同，执一真庸才。
论诗绝句三十首·其三
作者：赵清瑞
朝代：清

予怀方杼轴，如何击钵催。悄然一阳动，律琯飞葭灰。
论诗绝句三十首·其三十
作者：赵清瑞
朝代：清

恻恻冢高低，催人速行乐。七字真足传，传遍江南北。
论诗绝句三十首·其九
作者：赵清瑞
朝代：清

玉树谱新声，绮弱而无骨。诗词判刚柔，何用咎狎客。
论诗绝句三十首·其二
作者：赵清瑞
朝代：清

学诗如学禅，大力运龙象。专取沧浪言，所见域寻丈。
论诗绝句三十首·其二十
作者：赵清瑞
朝代：清

风雨方满城，悲哉秋之气。此句千古传，深感催租吏。
论诗绝句三十首·其二十一
作者：赵清瑞
朝代：清

飘泊零丁洋，危坐幽燕狱。重广武穆词，高击渐离筑。
论诗绝句三十首·其二十七
作者：赵清瑞
朝代：清

诗魔贵廓清，二樵挺奇逸。岷江接湘流，骚些遗音翕。
论诗绝句三十首·其二十三
作者：赵清瑞
朝代：清

渔洋秋柳诗，笺解纷聚讼。叶下洞庭波，其妙在神韵。
论诗绝句三十首·其二十九
作者：赵清瑞
朝代：清

杰然海藏楼，清削有馀味。空山苦头陀，微带蔬笋气。
论诗绝句三十首·其二十二
作者：赵清瑞
朝代：清

青田两鬼诗，卢仝应却走。譬如图怪石，只在得奇丑。
论诗绝句三十首·其二十五
作者：赵清瑞
朝代：清

笠翁曼倩俦，俶傥亦可喜。仙才鬼才外，未能成一体。
论诗绝句三十首·其二十八
作者：赵清瑞
朝代：清

湘乡绍桐城，一代推巨手。韵语殊蹶张，誓摩古人垒。
论诗绝句三十首·其二十六
作者：赵清瑞
朝代：清

随园主性灵，其实工涂泽。刻划韩冬郎，乃有天真阁。
论诗绝句三十首·其二十四
作者：赵清瑞
朝代：清

一掬灵均泪，悽然洒五羊。铜驼已荆棘，何处叫天阊。
论诗绝句三十首·其五
作者：赵清瑞
朝代：清

鬼神来告语，叩寂以求音。一线单微透，华严印寸心。
论诗绝句三十首·其八
作者：赵清瑞
朝代：清

融洽陶公性，乃有陶公诗。储王与韦柳，时合还时离。
论诗绝句三十首·其六
作者：赵清瑞
朝代：清

斥鴳笑图南，但识枪榆枋。风月便摭拾，不入古锦囊。
论诗绝句三十首·其十
作者：赵清瑞
朝代：清

六代竞华腴，中尚含古意。秋水濯芙蓉，我爱天然丽。
论诗绝句三十首·其十一
作者：赵清瑞
朝代：清

旗亭遇小鬟，解诗胜老妪。馀音真绕梁，听唱黄河句。
论诗绝句三十首·其十七
作者：赵清瑞
朝代：清

宋体唐巳开，郊岛尚寒瘦。诗派图西江，同异须冥叩。
论诗绝句三十首·其十三
作者：赵清瑞
朝代：清

荦确昌黎翁，盘空多硬语。风雅之正宗，吾独秋怀取。
论诗绝句三十首·其十九
作者：赵清瑞
朝代：清

潇洒陆剑南，取境最閒适。及念九世雠，雄词戛金铁。
论诗绝句三十首·其十二
作者：赵清瑞
朝代：清

初学少陵诗，先当识疵累。疏略而平浅，便滋两宋弊。
论诗绝句三十首·其十五
作者：赵清瑞
朝代：清

摩诘老画师，诗亦同画妙。鹿柴辛坞间，寓目都诗料。
论诗绝句三十首·其十八
作者：赵清瑞
朝代：清

六一庐山篇，脱胎陇西白。灵气注笔端，各将真面识。
论诗绝句三十首·其十六
作者：赵清瑞
朝代：清

香山耽禅悦，万斛洗情尘。如何说花鸟，转在木石人。
论诗绝句三十首·其十四
作者：赵清瑞
朝代：清

鄙哉王次回，强颜冒温李。艳词有寄托，岂类负涂豕。
论诗绝句三十首·其四
作者：赵清瑞
朝代：清

东坡赞罗汉，曰水流花开。静中现天倪，端由面壁来。
送谢大冶盦之闽
作者：赵清瑞
朝代：清

过江名士溯典午，风流潇洒多人豪。千祀灵源富钟毓，品地直与龙门高。英英冶公掞才藻，词坛高踞追风骚。春草芊绵茁斑管，馀霞绮丽挥灵毫。拱载联吟得神契，单词角胜倾其曹。百尺元龙有豪气，与君艺苑俱翔翱。海天明月梦相忆，欲招枚马襄苏皋。万里乘风恢壮志，划然长啸淩洪涛。诗骨嶙峋健秋隼，沧波汹涌驱神鳌。一粟乾坤恣玄览，町畦未脱如圈牢。遐陬灵气供嘘吸，钝根不悟徒餔糟。武夷仙人翩然下，幔亭一曲弹云璈。海若天吴纷左右，扶桑在指心忉忉。屐齿更逾灵连远，吟情适与宣城遭。秋兰垂露作纫佩，井菊薄饮当醇醪。屋梁月落照颜色，未寄相思心郁陶。芙蓉江上卬须者，长笛声中首自搔。
閒情四咏 其一 别
作者：赵清瑞
朝代：清

隔夕尊前子夜歌，双珠玳瑁剔灯蛾。莺啼绮梦偏愁短，花落空庭正怨多。忍使鹣盟随逝水，漫将鲤信阻微波。情丝百丈空牢缚，回首离亭唤奈何。
閒情四咏 其三 愁
作者：赵清瑞
朝代：清

夜深惊觉在空床，牵挂情怀到晓妆。酒尽三杯难更扫，潭深千尺不成量。雨昏鹃血皆凝紫，春入莺衣妒浅黄。倚遍栏杆斜景逝，心头滋味苦莲房。
閒情四咏 其二 梦
作者：赵清瑞
朝代：清

化蝶南华成底事，蓝田空忆玉生烟。相逢恍类银河夜，已分虚抛锦瑟年。孤枕推时殊惘惘，晓钟催后尚悬悬。惺忪未觉梨云散，犹在薰炉茗椀边。
閒情四咏 其二 梦
作者：赵清瑞
朝代：清
体裁：七言律诗

化蝶南华成底事，蓝田空忆玉生烟。相逢恍类银河夜，已分虚抛锦瑟年。孤枕推时殊惘惘，晓钟催后尚悬悬。惺忪未觉梨云散，犹在薰炉茗碗边。
閒情四咏 其四 病
作者：赵清瑞
朝代：清

红稀棠院药炉存，弱卉知时怅合昏。凉沁玉鱼支瘦骨，窗临朱鸟易惊魂。润来石发平行迹，抽到蕉心怯慧根。孤负莺花空绮丽，小园春尽未开门。
閒情四咏·别
作者：赵清瑞
朝代：清

隔夕尊前子夜歌，双珠玳瑁剔灯蛾。莺啼绮梦偏愁短，花落空庭正怨多。忍使鹣盟随逝水，漫将鲤信阻微波。情丝百丈空牢缚，回首离亭唤奈何。化蝶南华成底事，蓝田空忆玉生烟。相逢恍类银河夜，已分虚抛锦瑟年。孤枕推时殊惘惘，晓钟催后尚悬悬。惺忪未觉梨云散，犹在薰炉茗椀边。夜深惊觉在空床，牵挂情怀到晓妆。酒尽三杯难更扫，潭深千尺不成量。雨昏鹃血皆凝紫，春入莺衣妒浅黄。倚遍栏杆斜景逝，心头滋味苦莲房。红稀棠院药炉存，弱卉知时怅合昏。凉沁玉鱼支瘦骨，窗临朱鸟易惊魂。润来石发平行迹，抽到蕉心怯慧根。孤负莺花空绮丽，小园春尽未开门。
题石涛山水册
作者：赵清瑞
朝代：清

一片荒寒见真意，巨然僧后有遗音。秋镌秃管山成骨，鬼避枯禅月印心。天分如公高石谷，人间何世怆云林。袈娑磅礴神酣候，澹墨萧疏缀苦吟。
史梦兰继室田太夫人九十大寿
作者：赵湘帆
朝代：清
体裁：联

东海筹添，柏叶已醺元日酒；北堂春永，梅花先发万年枝。
晓登关山望六合有怀黄逊庵明府
作者：赵湛
朝代：清
体裁：古风

山口挂残月，树色晓青苍。登危陟层坂，历险凌崇冈。力衰五步歇，仆夫相扶将。下瞰同旅人，伛偻行趋跄。顾余头白翁，驱策游何方。故人有黄子，绾绶宰江乡。畴昔枉尺书，走使过洺漳。温语慰衰朽，冰雪洒肝肠。吾里值岁俭，尽室无宿粮。老妻裙不完，稚子充糟糠。苦被八口累，奔迫道阻长。黄子敦古处，不与俗士行。车笠有前期，久要应不忘。
武胜关
作者：赵湛
朝代：清
体裁：五言律诗

草店乱山口，岩深隔暮曛。皇图三楚尽，列宿九何分。控远容巴寇，关贫减戍军。秋风南羽便，寄谢洞庭云。
省心吟
作者：赵湛
朝代：清

玉函藏宝镜，光莹若冰晶。三时不拂拭，便见云烟生。抚躬问方寸，百岁空营营。五色乱我目，六欲牵我情。苟不自琢磨，安得常清明。芳矩接前哲，黾勉崇令名。博陆倾汉册，伟绩方伊周。不学慕厚势，帷闼生愆尤。岂有厮养儿，束发皆封侯。台光一夕沈，楼观成榛丘。今古理不远，慎以道自谋。上蔡有鄙夫，困穷羡仓鼠。挟策干祖龙，感激去乡里。抵掌取卿相，乃欲易天子。所谋一不臧，凋零自兹始。东门悔初念，机发不可止。温凊理亦常，闵曾号佳嗣。百行此其源，立身首孝弟。兹义苟不充，浮名尽糠秕。试问平生心，胡为皆昧昧。
省心吟·其一
作者：赵湛
朝代：清
体裁：古风

玉函藏宝镜，光莹若冰晶。三时不拂拭，便见云烟生。抚躬问方寸，百岁空营营。五色乱我目，六欲牵我情。苟不自琢磨，安得常清明。芳矩接前哲，黾勉崇令名。
省心吟·其三
作者：赵湛
朝代：清
体裁：古风

上蔡有鄙夫，困穷羡仓鼠。挟策干祖龙，感激去乡里。抵掌取卿相，乃欲易天子。所谋一不臧，凋零自兹始。东门悔初念，机发不可止。
省心吟·其二
作者：赵湛
朝代：清
体裁：古风

博陆倾汉册，伟绩方伊周。不学慕厚势，帷闼生愆尤。岂有厮养儿，束发皆封侯。台光一夕沈，楼观成榛丘。今古理不远，慎以道自谋。
省心吟·其四
作者：赵湛
朝代：清
体裁：古风

温凊理亦常，闵曾号佳嗣。百行此其源，立身首孝弟。兹义苟不充，浮名尽糠秕。试问平生心，胡为皆昧昧。
访张天池兼讯杨观察筠湄
作者：赵湛
朝代：清
体裁：七言律诗

裴子岩边新卜居，六年烽火断音书。相逢应讶形容老，失路真惭义气疏。战伐何方寻乐土，饥荒吾里渐丘墟。岘山若遇洋开府，忆否漳南旧隐庐。
赠太平马学博
作者：赵湛
朝代：清

名山不在高，名泉不在深。所贵清冷色，玩之怡我心。之子山川秀，冲怀寄遥岑。六十困寒毡，白首无知音。丹室偶然遇，兰雪生我襟。高话对微雨，如听松间琴。契合各有数，倾盖比黄金。贻我《白雪》篇，苍茫发瑶采。傲若松与柏，雪霜色无改。捧读不忍释，浩淼望沧海。缄之玉函中，披阅对吉霭。旦暮秋江滨，芙蓉共君采。
赠太平马学博·其一
作者：赵湛
朝代：清
体裁：古风

名山不在高，名泉不在深。所贵清冷色，玩之怡我心。之子山川秀，冲怀寄遥岑。六十困寒毡，白首无知音。丹室偶然遇，兰雪生我襟。高话对微雨，如听松间琴。契合各有数，倾盖比黄金。
赠太平马学博·其三
作者：赵湛
朝代：清
体裁：古风

贻我《白雪》篇，苍茫发瑶采。傲若松与柏，雪霜色无改。捧读不忍释，浩淼望沧海。缄之玉函中，披阅对吉霭。旦暮秋江滨，芙蓉共君采。
赠太平马学博·其二
作者：赵湛
朝代：清
体裁：古风

我友殷宗山，畴昔宰濉水。式庐得澹台，佩之等衡芷。分手三十秋，逝波去若驶。垂老感知遇，泪下不能止。流水与高山，古人复可起。
道经凤阳
作者：赵湛
朝代：清
体裁：七言律诗

飞楼缥渺海云孤，山顶星坛定有无。不信青田占气象，还教赤县变荒芜。瑶台归鹤悲辽水，玉寝啼鹃拜鼎湖。闻说梵宫遗宝衲，月明珠树少栖乌。
挽张之洞联
作者：赵滨彦
朝代：清
体裁：联

年垂八秩、位冠百僚，伊傅共勋名，将看图像麒麟阁；南粤宣猷、两湖驻节，江山同啸傲，回想伤心鹦鹉洲。
呈梅村先生
作者：赵潜
朝代：清

娄水龙门未易亲，休官无过隐之贫。苍梧往事馀双泪，白首名山只一人。鸥鸟欲分高士席，梅花能伴苦吟身。投闲自是千秋计，落日寒江理钓缗。
次酬钱子坚
作者：赵潜
朝代：清

年来鸡骨枕茅亭，寂寞丘园滞客星。一杖看云何处好，九山落木不堪听。梦残烽火魂初定，头白江湖眼倍青。天末醉歌余数子，可知林竹未凋零。
许九日以诗见访次韵
作者：赵潜
朝代：清

才独寄嵚气混茫，喜君同调即同乡。荔支家国烟芜在，鼙鼓乾坤道路荒。江上偶然逢月旦，笛中容易恸山阳。何时欲发娄江棹，千树梅花寄八行。
陈昌箕先生过访
作者：赵潜
朝代：清

榕社同星散，回思各黯然。客帆终月雨，江草六朝烟。骨尚崚嶒在，诗多慷慨传。出门常自悔，欹枕剑滩船。
寄酬武塘钱仲芳韵·其一
作者：赵炎
朝代：清
体裁：五言律诗

数亩傍西郭，深云护小庐。桑麻鱼魏晋，烟火半樵渔。头白仍耽酒，江寒独拥书。向来叩皇甫，亲见带经锄。
寄酬武塘钱仲芳韵·其三
作者：赵炎
朝代：清
体裁：五言律诗

才名兄弟蚤，大历席平分。想像来三岛，寻常视五云。山灯虫里坐，人语叶边闻。回首蒹葭路，如何不忆君。
寄酬武塘钱仲芳韵·其二
作者：赵炎
朝代：清
体裁：五言律诗

大涤惟君在，悲歌不自休。中原哀二表，九辨动千秋。鱼鸟存遐思，江山寄小楼。悬知开径日，许我作羊求。
水吾园天放楼联
作者：赵烈文
朝代：清
体裁：联

山光下溪静相好；云影挂树闲不流。
水吾园天放楼联
作者：赵烈文
朝代：清
体裁：联

辟艺苑文林，以为三径；擅春花秋实，无忝百城。
水吾园天放楼联
作者：赵烈文
朝代：清
体裁：联

静定一去惑；宽缓默不争。
水吾园曾国藩像联
作者：赵烈文
朝代：清
体裁：联

梅花卅树，昭其芳洁；虞山百仞，无此峥嵘。
水吾园正门联
作者：赵烈文
朝代：清
体裁：联

山随平野尽；村入郭门来。
水吾园茅亭联
作者：赵烈文
朝代：清
体裁：联

尘海沤中已无锥立地；孤峰顶上有把茅盖头。
水吾园青林堂联
作者：赵烈文
朝代：清
体裁：联

朝受业，昼讲隶，夕习复；精五饭，慕酒浆，缝衣裳。
水吾园青林堂联
作者：赵烈文
朝代：清
体裁：联

花木土石水泉，离世乐道者宜有；诵读论议教诲，大雅宏达之所群。
静圃门联
作者：赵烈文
朝代：清
体裁：联

专意缥缃，左太冲宜春之里；自栽草木，李义山永乐所居。
挽曾国荃联
作者：赵煦
朝代：清
体裁：联

继文正公而起，造我家邦，中外震奇勋，戡定独传方略面；推先姑丈之恩，暨予小子，弥留犹廑虑，结衔难报菩提心。
挽曾纪泽联
作者：赵煦
朝代：清
体裁：联

乔梓旧追随，方期相业继承，建树顿虚天下望；兰荪今放逐，自愧宦途沦落，焦桐谁拔爨余材。
月下观惠山泉
作者：赵熊诏
朝代：清

此夜清辉好，来寻第二泉。影分扬子月，光近太湖天。古砌涵秋色，空亭带晚烟。半轮愁滴碎，斜照石栏边。为爱团栾景，重来翠壁间。有心常对月，无意复看山。亭浸寒光阔，泉流素影间。徘徊九龙下，疑是戏珠还。
月下观惠山泉·其一
作者：赵熊诏
朝代：清

此夜清辉好，来寻第二泉。影分扬子月，光近太湖天。古砌涵秋色，空亭带晚烟。半轮愁滴碎，斜照石栏边。
月下观惠山泉·其二
作者：赵熊诏
朝代：清

为爱团栾景，重来翠壁间。有心常对月，无意复看山。亭浸寒光阔，泉流素影间。徘徊九龙下，疑是戏珠还。
飞花
作者：赵熊诏
朝代：清

枉教辛苦费天工，此别何由返故丛。落水沾泥判未得，为君珍重舞回风。惺忪无奈晓风催，抵死空阶去复回。伤别有人慵未起，又随蝴蝶梦中来。色香销尽剩清凉，羞逐东风度短墙。断送一春空爱好，有何心绪嫁王昌。地老天荒梦里身，东西未卜去来因。不如一片随流水，犹有渔郎解问津。
飞花·其一
作者：赵熊诏
朝代：清

枉教辛苦费天工，此别何由返故丛。落水沾泥判未得，为君珍重舞回风。
飞花·其三
作者：赵熊诏
朝代：清

色香销尽剩清凉，羞逐东风度短墙。断送一春空爱好，有何心绪嫁王昌。
飞花·其二
作者：赵熊诏
朝代：清

惺忪无奈晓风催，抵死空阶去复回。伤别有人慵未起，又随蝴蝶梦中来。
飞花·其四
作者：赵熊诏
朝代：清

地老天荒梦里身，东西未卜去来因。不如一片随流水，犹有渔郎解问津。
春日游翠云亭晚眺怀亡友
作者：赵玉
朝代：清

再至曾游处，凭高望远天。暮云飞岭岫，春色暖人烟。亭子存犹昔，钟期去不还。浮生瞬息梦，此日意茫然。
偕宋子材太守游望湖亭
作者：赵玉坡
朝代：清
体裁：七言律诗

青云联步上层楼，山色湖光一览收。风送千帆欣纵目，雪侵双鬓怕搔头。梅花对影君如鹤，萍水浮踪我亦鸥。胜地却惭尘俗客，输人题句姓名留。
偕宋子材太守游望湖亭
作者：赵玉坡
朝代：清

青云联步上层楼，山色湖色一览收。风送千帆欣纵目，雪侵双鬓怕搔头。梅花对影君如鹤，萍水浮踪我亦鸥。胜地却惭尘俗客，输入题句姓名留。
失题
作者：赵珍白
朝代：清

由来名胜推潇湘，徒倚龙飞驻朔方。曩日两湖传庙祧，今朝燕冀叙开潢。盟心肯负栽培德，珥笔字忘燕翼长。谱牒荒烟垂裕后，聊存一线庆兰芳。
丁卯寒食前一日汪辇云滕王阁分赋
作者：赵由仪
朝代：清

萧然怀抱欲悲秋，古树荒烟出荻洲。如此山川常作客，平生心事在登楼。文章有气精魂在，牛斗无光剑影愁。不尽天涯今日意，江风吹尔秣陵舟。
出门
作者：赵由仪
朝代：清

出门茫茫，明日异乡。川路修阻，烟波无梁。饥寒驱我，不知其可。悠悠素怀，生事相左。南山采葛，北山采蕨。各抱纷纭，谁为相悦。慷慨微吟，风云苦阴。英雄有泪，儿女何心。
感遇
作者：赵由仪
朝代：清

后凋美清松，嘉树颂朱橘。当其岁寒时，众口亦如一。岂知风雨来，桃李发艳质。依然成故蹊，不复念萧瑟。感此伤浮沈，白眼观天日。悲风起空山，为我耿纡郁。曲逆不盗嫂，塞侯不窃金。数奇值谗口，颇疑天下心。人生非木石，岂免多故侵。文侯封谤书，千载悲知音。女娲炼采石，遂补西北天。愚公负太行，山岳东南迁。天倾亦可补，地险亦可平。人心终屼嵲，何乃莫救焉。惜哉大宗师，枉司炉炭权。真宰不可问，俯仰心茫然。
感遇·其一
作者：赵由仪
朝代：清

后凋美清松，嘉树颂朱橘。当其岁寒时，众口亦如一。岂知风雨来，桃李发艳质。依然成故蹊，不复念萧瑟。感此伤浮沈，白眼观天日。悲风起空山，为我耿纡郁。
感遇·其三
作者：赵由仪
朝代：清

女娲炼采石，遂补西北天。愚公负太行，山岳东南迁。天倾亦可补，地险亦可平。人心终屼嵲，何乃莫救焉。惜哉大宗师，枉司炉炭权。真宰不可问，俯仰心茫然。
感遇·其二
作者：赵由仪
朝代：清

曲逆不盗嫂，塞侯不窃金。数奇值谗口，颇疑天下心。人生非木石，岂免多故侵。文侯封谤书，千载悲知音。
秋日西城远眺
作者：赵由仪
朝代：清

荒邑西风触树鸣，出门延首向西行。白云村落半明灭，黄叶人家时雨晴。城角又催临暮调，野春闲送隔溪声。登台我亦悲秋客，作赋长余宋玉情。
题黄婆洞流月池
作者：赵由仪
朝代：清

阴厓白日寒，飞瀑散云雾。可惜水晶帘，流向人间去。
庚辰仲冬内召感赋
作者：赵申乔
朝代：清

七载投闲感圣恩，每亲药裹掩柴门。充廷岂乏鹓行侣，下秩何当凤綍存。散弃自甘怜病骨，驰驱无计定惊魂。小臣进退宁须数，微悃谁能吁九阍。
庚辰仲冬内召感赋呈祖道诸君
作者：赵申乔
朝代：清

七载投闲学灌园，君恩未报滞丘樊。忽逢征召来南国，拟谢亲朋赴北辕。差信有生遵正轨，只惭无术救黎元。诸公祖饯箴予阙，黾勉匡时望进言。
归舟
作者：赵申乔
朝代：清

一棹乘流下，苍茫云树边。归心朝雨后，客路夕阳前。有梦知何地，无家欲问天。半生飘泊处，应不受人怜。关山岂历遍，知己竟何如。轻薄嗟行路，优游忆旧庐。无心谄富贵，有意访樵渔。寂寂城东舍，诛茅愿荷锄。
归舟·其一
作者：赵申乔
朝代：清

一棹乘流下，苍茫云树边。归心朝雨后，客路夕阳前。有梦知何地，无家欲问天。半生飘泊处，应不受人怜。
归舟·其二
作者：赵申乔
朝代：清

关山岂历遍，知己竟何如。轻薄嗟行路，优游忆旧庐。无心谄富贵，有意访樵渔。寂寂城东舍，诛茅愿荷锄。
洪都道中立春
作者：赵申乔
朝代：清

摇落江城愧此身，惊心岁晚又回春。穷年草土愁依旧，胜地风云景渐新。息浪乘流轻画桨，负暄吹黍见村人。但祈大有从今始，归向溪头撷野莼。
浙江藩署堂联
作者：赵申乔
朝代：清
体裁：联

君不可负，只是心难负，负心者不容于尧舜；天不可欺，谁言人易欺，欺人者如见其肺肝。
湖南院署联
作者：赵申乔
朝代：清
体裁：联

但愿民安若堵；何妨署冷如冰。
兴化道中
作者：赵畇
朝代：清
体裁：七言绝句

赤日行天近午炊，缁尘上面鬓如丝。村娃时样闲梳裹，榕树阴中擘荔枝。
郎岱山行
作者：赵畇
朝代：清
体裁：五言律诗

盘纡五千级，蹬道入云长。天近星辰大，山深草木香。众泉争曲壑，远树让斜阳。石屋香烟起，人家赛竹王。
郴州至瓦窑坪
作者：赵畇
朝代：清
体裁：七言绝句

草树阴阴山路迷，一湾水涨碧波瓈。扁舟如叶顺流去，两岸画眉相向啼。
望水西次敬庵韵
作者：赵知希
朝代：清
体裁：七言律诗

署野危楼接远林，平分烟雨一溪阴。招提有客穿云出，沙溆孤舟带雨沉。瓦翼渐看三寺废，松鳞应比六朝深。不堪更话风光事，流水高山懒谱琴。
晓行过湖桥
作者：赵石
朝代：清

湖光晃荡月朦胧，一棹冲寒破碧空。荻港叉鱼残夜火，篷窗散发晓天风。晨星隐落银河淡，归思欣添旭日红。细计邮程乡井近，喜看乌目在云中。
仙姑碥
作者：赵福云
朝代：清

画眉啼春山木香，懒云窈窕扶红墙。妆楼一角夕阳冷，宝镜摇魂堕蟾影。双蛾扫绿参差光，苔痕绣蚀轻罗裳。银波湿地花枝舞，珠泪横斜织秋雨。刺天石骨青嶙峋，螺旋蚁折愁行人。芙蓉劈碎断厓裂，倒卷银河千尺雪。灵风飒飒回蜺旌，夜半月落金鸡鸣。
入终南山
作者：赵福云
朝代：清

飞鸟不能渡，盘空一骑来。峰头撑积雪，石腹走惊雷。呼吸诸天应，功名捷径开。终南山万仞，掷笔待仙才。
咸阳题壁
作者：赵福云
朝代：清

柳丝青湿雨纤纤，贳酒旗亭驻客骖。欲唱渭城哀怨曲，旧人无处觅何戡。
夜归
作者：赵福云
朝代：清

疏雨歇残响，凉月澄清辉。步屟出萝径，微寒生客衣。沙堤一痕白，积水摇参差。野花送微馨，夜静方得知。幽居隔尘境，兴尽还柴扉。秋声打门急，落叶随人归。
扬州
作者：赵福云
朝代：清

红桥二十四，空忆杜司勋。明月长如此，箫声不可闻。江船悬夜火，堤树卧春云。一棹平山外，杨花似雪纷。
东林城呈静涛天使
作者：赵秉铉
朝代：清

兰舟初放绿波空，千里逢迎细雨中。四牡如飞春昼永，岸花汀草一番风。
恭和魏总宪望孤竹感怀
作者：赵端
朝代：清

驱车右北平，孤竹遗风古。缅怀采薇人，高义长虹吐。逃名非所知，祇不愧仰俯。孔孟许成仁，黄农歌自苦。只今千载下，祠庙荒烟雨。后贤景余芳，努力勤救补。宪府肃双旌，神君凛铜虎。卓哉希圣心，清风满三辅。
重九后一日游黄崖山顶
作者：赵端
朝代：清

黄崖绝顶雁行低，历险移樽万仞梯。风定白云生几席，日斜沧海见虹霓。翻怜下界花盈眼，却爱层峦鸟自啼。薄醉遄归龙眼冷，笳声遥起塞桓西。
雨楼有感
作者：赵端
朝代：清
体裁：七言律诗

缥缈飞楼带夕阳，南湖秋色正苍茫。烟开兰桨鸳鸯冷，风度莲舟菡萏香。城堞无端悲远客，山川信美是他乡。忘机却羡河间鸟，日傍寒漪狎野航。
岁暮怀妹
作者：赵纯碧
朝代：清

锦瑟年华似水流，惊人青鬓判成愁。枉教别梦依芳草，多半相思对玉钩。见说天涯原有路，不应沧海竟无舟。伤心莫把瑶琴抚，手撚秋棠独倚楼。
春阴
作者：赵纯碧
朝代：清

漠漠盈盈奈尔何，漫天飞絮卷横波。抵催蝶梦迷芳草，颠倒花魂绾女萝。纤月未窥愁雾重，珠帘深押怨思多。尽教明镜留香雨，九十韶华恐易讹。
西河晚望
作者：赵纯碧
朝代：清

帘动晚风侵，秋花红一亭。残阳照溪水，烟柳锁秋屏。树远前村绿，檐低晚火青。归来仍独立，凉露忽飘零。
秋山晚坐
作者：赵绅
朝代：清
体裁：古风

深林夕澄霁，东轩有余闲。开帘一以眺，水石正苍然。游鱼浮荇藻，涧响鸣秋山。晚翠掩松竹，岩壑媚清泉。时有归飞鸟，远与白云连。悠然与心会，有酒倾一樽。酩酊无所知，明月照柴门。
和巨超不波亭望月之作
作者：赵绍祖
朝代：清

夜月不波亭，空濛涵太清。水光连树影，云际走江声。寺抱双峰迥，舟看一火横。赵州茶罢后，偏欲以诗鸣。
家书兼寄诸友
作者：赵绍祖
朝代：清

二月江城客，春愁入酒醺。登高见天末，别浦有归云。明日家书去，征帆带夕曛。梅花不堪折，岭上落纷纷。
月夜逢僧巨超
作者：赵绍祖
朝代：清

一片长江月，清光第几湾。敲诗逢贾岛，饶舌识寒山。树影凌波乱，云心出岫间。澜翻潮偈合，风冷不知还。
棹歌行
作者：赵绍祖
朝代：清

鼓棹莫愁村，乘潮上水门。乘潮来复去，莫问妾家住。妾家住横塘，门前藕花香。采蓬不采花，妾心纷如麻。妾心不轻吐，莲心独怜苦。心苦那得辞，辗转谁相知。相知一片月，照妾棹歌发。
泛舟虹桥
作者：赵绍祖
朝代：清

放艇虹桥两桨间，莺歌燕语听间关。绿杨万树刚三月，红榭千家祇一湾。往事销魂惟此水，隔江纵目有层山。蜀冈飞雨飘空翠，湿透春衫未拟还。
润州城楼
作者：赵绍祖
朝代：清

参差雉堞绕雄州，岷水东来万里流。不变京江作春酒，可堪铁瓮贮深愁。中年抱病常为客，二月看花更上楼。白鸟烟波偏浩荡，一双飞去自悠悠。
滁州杂诗
作者：赵绍祖
朝代：清

欲访琴台迹已平，琅邪溪畔独循行。居人但说欧阳子，谁问当时李幼卿。
送友
作者：赵绍祖
朝代：清

相饯出城西，攀折长亭柳。别意不可言，饮此一杯酒。广陵潮送木兰舟，黄河五月如清秋。试听鹧鸪无远近，关山明月好回头。
北京安徽会馆联
作者：赵继元
朝代：清
体裁：联

结庐挹退谷风流，胜迹重新，应续春明梦余录；把酒话皖公山色，乡心遥寄，难忘江上大观亭。
北京安徽会馆联
作者：赵继元
朝代：清
体裁：古风

结庐挹退谷，风流胜迹重新，应续春明梦余录；把酒话皖公，山色乡心遥寄，难忘江上大观亭。
张中丞庙
作者：赵继光
朝代：清

阴森殿壁夹松楸，浩气还凭庙貌留。鼠雀已空臣力竭，江淮永奠阵云收。淋铃尚听深山雨，横笛偏催野戌秋。北望荒城寻故垒，只余睢水咽寒流。
早春宿三茅峰二首
作者：赵继光
朝代：清

山水娱吾心，岂只涤尘俗。步出城西门，苍翠带华薄。西神迎解客，数片云生谷。穿云与泉窦，琤琮韵琴筑。隔涧樵歌闻，因之度山麓。幽琴唤山晓，林端尚微月。军持汲石泉，漱齿维摩室。推窗太湖翻，下瞰鼋鼍窟。泱漭春涛壮，云水互明灭。湖上七十峰，峰峰带残雪。
早春宿三茅峰二首·其一
作者：赵继光
朝代：清

山水娱吾心，岂只涤尘俗。步出城西门，苍翠带华薄。西神迎解客，数片云生谷。穿云与泉窦，琤琮韵琴筑。隔涧樵歌闻，因之度山麓。
早春宿三茅峰二首·其二
作者：赵继光
朝代：清

幽琴唤山晓，林端尚微月。军持汲石泉，漱齿维摩室。推窗太湖翻，下瞰鼋鼍窟。泱漭春涛壮，云水互明灭。湖上七十峰，峰峰带残雪。
梁溪欸乃歌七首
作者：赵继光
朝代：清

周家泰伯宋龟山，道德涵濡惠水间。一样文明称鼻祖，弦歌声里化荆蛮。右军宅作空王宅，眼底沧桑如是观。剩有多情永和月，夜深还照墨池寒。望公坞上碧云堆，松吼苍崖石壁开。不向珠帘看飞瀑，笑人空到此山来。书香偏和麝香飘，往代豪华说旱桥。谁是樽前旧词客，满身凉月听吹箫。浒溪溪口白云封，罨岸桃花水映红。柔橹呕哑小桥畔，几家同住武陵中。闾江北接胥山景，山麓灵胥庙貌存。牧竖不知千古恨，日斜吹笛过前村。青祁渰水水粘天，蟹簖渔罾每接连。买得浮庄平泛宅，绿蓑长染五湖天。
梁溪欸乃歌七首·其一
作者：赵继光
朝代：清

周家泰伯宋龟山，道德涵濡惠水间。一样文明称鼻祖，弦歌声里化荆蛮。
梁溪欸乃歌七首·其七
作者：赵继光
朝代：清

青祁渰水水粘天，蟹簖渔罾每接连。买得浮庄平泛宅，绿蓑长染五湖天。
梁溪欸乃歌七首·其三
作者：赵继光
朝代：清

望公坞上碧云堆，松吼苍崖石壁开。不向珠帘看飞瀑，笑人空到此山来。
梁溪欸乃歌七首·其二
作者：赵继光
朝代：清

右军宅作空王宅，眼底沧桑如是观。剩有多情永和月，夜深还照墨池寒。
梁溪欸乃歌七首·其五
作者：赵继光
朝代：清

浒溪溪口白云封，罨岸桃花水映红。柔橹呕哑小桥畔，几家同住武陵中。
梁溪欸乃歌七首·其六
作者：赵继光
朝代：清

闾江北接胥山景，山麓灵胥庙貌存。牧竖不知千古恨，日斜吹笛过前村。
梁溪欸乃歌七首·其四
作者：赵继光
朝代：清

书香偏和麝香飘，往代豪华说旱桥。谁是樽前旧词客，满身凉月听吹箫。
河楼联
作者：赵继刚
朝代：清
体裁：联

山围故国，潮打空城，邀月到楼头，尽六代沧桑，都分付一声长笛；画栋云霏，珠帘雨卷，凭栏望江北，指千重烟树，最难忘三径吾庐。
清凉山诸葛武侯祠联
作者：赵继刚
朝代：清
体裁：联

一战定三分，功在东南，公瑾甫能成霸业；二难羁异国，名齐龙虎，子瑜端合共祠堂。
秦淮鸥波小榭自题联
作者：赵继刚
朝代：清
体裁：联

不霁何虹，有雁齿双桥，青舫绿波相掩映；在眉为黛，指螺鬟一角，霏云卷雨总空蒙。
秦淮鸥波小榭自题联
作者：赵继刚
朝代：清
体裁：联

我亦倚楼人，邀笛已成千古事；谁为载酒客，开尊同看六朝山。
莫愁湖胜棋楼
作者：赵继刚
朝代：清
体裁：联

赌棋得墅，胜棋名楼，问江左风流，今古英雄同一局；蒋家小姑，卢家少妇，借美人点染，湖山佳话各千秋。
薛庐联
作者：赵继刚
朝代：清
体裁：联

清凉居士，安乐先生，看问字车停，东阁初开且延客；吴郡诗新，杭州酒旧，喜环滁山近，西湖虽好不如归。
和李海初殿撰田家小饮韵
作者：赵继馨
朝代：清

曲曲池连屋，中藏太古民。尘原无处著，俗是本来淳。秋色无今古，深情孰主宾。家贫具樽酒，还胜旧醅醇。卅年为一世，人往水流西。旧是登临地，新添菜麦畦。老翁闲倚杖，往事说无稽。何限存亡感，沧桑事不齐。
和李海初殿撰田家小饮韵·其一
作者：赵继馨
朝代：清

曲曲池连屋，中藏太古民。尘原无处著，俗是本来淳。秋色无今古，深情孰主宾。家贫具樽酒，还胜旧醅醇。
和李海初殿撰田家小饮韵·其二
作者：赵继馨
朝代：清

卅年为一世，人往水流西。旧是登临地，新添菜麦畦。老翁闲倚杖，往事说无稽。何限存亡感，沧桑事不齐。
莲峰耸秀
作者：赵维仁
朝代：清

矗矗莲峰入九霄，青苍一望见苕峣。人缘贯索穿云出，石削芙蓉带雨摇。俯听风雷喧白昼，高扪星汉坐清宵。危楼杰阁来天半，好乘茅龙度玉箫。
元祐党籍碑在桂林者今尚存沈鲁堂太守拓一本见示援笔作歌
作者：赵翼
朝代：清

崇宁四年二月吉，臣京奉敕书党籍。首编元祐终元符，所在郡司咸勒石。大书深刻何煌煌，执政待制分班行。聿从章相初定案，七十三人已滥觞。子瞻儋州子由雷，分地各就名偏旁。兹更增列三百九，直空人国无留良。殁者追夺生者窜，并禁子孙仕朝堂。兼有曾持绍述议，亦得附骥分余光。问胡作此一网计，众正登朝我将弃。遂甘铸铁错竟成，肯令死灰焰重炽。剪除异己期必尽，威福横行乃无忌。太师原是一魔君，谬托左元仙伯位，龙脑烟浮别院香，鹑羹命贱行厨味。比邻侍女知避名，天子姻家亲赐醉。回礼南迁诸党人，瘴雨蛮烟葬无地。穷荒僦屋方坐愁，相府歌钟正得意。岂知公道昭日星，锢之愈力名愈馨。朝端枉矜九州鼎，天下已诵千佛经，磨砻贞石妙镌刻，翻似为作功德铭。呜呼权奸所争亦细故，祇此目前富贵具。庸知数十年荣华，不过蜉蝣一旦暮。何苦抵死仇正人，徒供千载嬉笑怒。冰山他日况崩摧，白头也赴长沙路。桃花三树诏勒回，东明佛镫黑如雾。一样投荒作逐臣，乘比诸贤多臭腐。相传星变已毁碑，此碑何以完无亏。想因桂管地僻左，深岩无人施斧椎。碑阴不镌刻工某，毋乃亦是安民为。沈侯好古拓一纸，铁画银钩坛绝技。一点金锋虽兆乱，临池功深物秀美。惜哉若亦作清流，故自不减苏黄米。
关帝庙联
作者：赵翼
朝代：清
体裁：联

乃圣乃神、乃武乃文，扶四百载承尧之运；自西自东、自南自北，如七十子服孔之心。
再出古北口
作者：赵翼
朝代：清

紫塞秋风紧，凌寒踏晓霜。潦余沙尽白，关外柳先黄。饮马长城窟，呼鹰古战场。平生登览兴，敢惜鬓毛苍。
再拟老杜诸将
作者：赵翼
朝代：清

绝檄兵戈未凯旋，将坛别筑选亲贤。龙骧飞渡无停晷，骠骑承恩正少年。过海地非头痛国，翘关人有肉飞仙。先声早落么么胆，神策军来一抵千。援师连夕解诸罗，五月重围久枕戈。万死虫沙今更活，一城雀鼠已无多。樵苏渐出炊原树，胔骼新移葬野莎。回首无须更思痛，国恩深处比沧波。移兵直捣穴巢偏，旅拒犹思喘息延。伏不斗曾遭贼侮，杨难当岂畏城坚。盗魁窜后跟重茧，鬼妾俘来发两鬈。有路可追终就缚，世间岂有焰摩天。经年万帐拥貔貅，何事今才破竹收。也是灾民应暴骨，从来上客在焦头。勒铭鹿耳红毛屿，洗甲鲲身碧澥流。太息熊津老都督，胡为不自取封侯。西南北已武功皆，何意东溟起瘴霾。戎索疆才恢玉垒，职方地肯弃珠厓。兵收裨海蓬瀛岛，星贯穹霄毕昴街。从此万方清晏奏，岂徒韩笔纪平淮。
再拟老杜诸将·其一
作者：赵翼
朝代：清

绝檄兵戈未凯旋，将坛别筑选亲贤。龙骧飞渡无停晷，骠骑承恩正少年。过海地非头痛国，翘关人有肉飞仙。先声早落么么胆，神策军来一抵千。
再拟老杜诸将·其三
作者：赵翼
朝代：清

移兵直捣穴巢偏，旅拒犹思喘息延。伏不斗曾遭贼侮，杨难当岂畏城坚。盗魁窜后跟重茧，鬼妾俘来发两鬈。有路可追终就缚，世间岂有焰摩天。
再拟老杜诸将·其二
作者：赵翼
朝代：清

援师连夕解诸罗，五月重围久枕戈。万死虫沙今更活，一城雀鼠已无多。樵苏渐出炊原树，胔骼新移葬野莎。回首无须更思痛，国恩深处比沧波。
再拟老杜诸将·其五
作者：赵翼
朝代：清

西南北已武功皆，何意东溟起瘴霾。戎索疆才恢玉垒，职方地肯弃珠厓。兵收裨海蓬瀛岛，星贯穹霄毕昴街。从此万方清晏奏，岂徒韩笔纪平淮。
再拟老杜诸将·其四
作者：赵翼
朝代：清

经年万帐拥貔貅，何事今才破竹收。也是灾民应暴骨，从来上客在焦头。勒铭鹿耳红毛屿，洗甲鲲身碧澥流。太息熊津老都督，胡为不自取封侯。
军中擒逆首林爽文槛送过泉纪事
作者：赵翼
朝代：清

木笼装囚语啾唧，兵卫簇成片云黑。不须露布曳长缣，夹道争看海东贼。海东贼本一细民，岂读兵书习部勒。结交无赖匿亡命，官索逋逃竟不得。半夜无端啸廷戈，杀吏攻城血流赤。是时鼎沸虽披猖，猝起犹堪灭朝食。后先航海诸宿将，持重养威示不测。隔海调兵动几旬，兵添一万贼添亿。孤城遂困重围中，糠籺俱空煮履革。三番赴救阵未开，两路继援涂又塞。倘非庙算决大举，绝岛妖氛几时熄。即今就缚入槛车，不过圈牢一豚腯。若论经岁军赀费，千两黄金一两骨。时清岂许伏莽滋，事缓几成燎原欻。一鼷乃须千钧弩，此事谁当任其罚。
军事将蒇余归有日矣诗以志喜
作者：赵翼
朝代：清

久作华阳陶隐居，岂期老出治军书。廉颇已自三遗矢，冯妇何堪再下车。乡梦迢迢千里外，尘踪碌碌一年馀。稍欣奏凯期将近，计日归寻旧草庐。无端伏莽报兴戎，一片虫沙小劫中。作贼岂闻头到白，驱民已遍血流红。时平吏醉笙歌月，事起兵寒草木风。至此始知龚渤海，卖刀买犊是奇功。也是尘劳债未偿，为酬知己一番忙。卿曾经事韩文约，我决不为陈自强。幕下使材论履屐，灯前握算调刍粮。尚凭门馆恩私地，兼报当年食太仓。本为游山附羽翰，久留军府最无端。肯从殷铁还干禄，翻似刘绵尚恋官。万斛楼船兵渡海，两甄浮鼓将登坛。天教倦客归朝速，一战先闻定百蛮。
军事将蒇余归有日矣诗以志喜·其一
作者：赵翼
朝代：清

久作华阳陶隐居，岂期老出治军书。廉颇已自三遗矢，冯妇何堪再下车。乡梦迢迢千里外，尘踪碌碌一年馀。稍欣奏凯期将近，计日归寻旧草庐。
军事将蒇余归有日矣诗以志喜·其三
作者：赵翼
朝代：清

也是尘劳债未偿，为酬知己一番忙。卿曾经事韩文约，我决不为陈自强。幕下使材论履屐，灯前握算调刍粮。尚凭门馆恩私地，兼报当年食太仓。
军事将蒇余归有日矣诗以志喜·其二
作者：赵翼
朝代：清

无端伏莽报兴戎，一片虫沙小劫中。作贼岂闻头到白，驱民已遍血流红。时平吏醉笙歌月，事起兵寒草木风。至此始知龚渤海，卖刀买犊是奇功。
军事将蒇余归有日矣诗以志喜·其四
作者：赵翼
朝代：清

本为游山附羽翰，久留军府最无端。肯从殷铁还干禄，翻似刘绵尚恋官。万斛楼船兵渡海，两甄浮鼓将登坛。天教倦客归朝速，一战先闻定百蛮。
十载
作者：赵翼
朝代：清

十载江湖稳钓舟，忽参戎幕佐军筹。人疑白首何轻出，我为青山未遍游。野店客魂鸡腷膊，殊方蛮语鸟軥辀。凭添一卷闽南草，翠壁题名处处留。
台湾俘囚络绎械送内地再作凯歌
作者：赵翼
朝代：清

海风恬，海波阔，帆樯络绎执俘归，口目睢呿贼犹活。初疑海外人，琵琶之腿碌碡身。齿可嚼铁碎，手能舒钩伸。谁知入蒐狝，狺狺一群犬。吴歪头，陈吊眼，尔勇伊何面徒腼。当时若早勤搜爬，咀尔不摇牙，踢尔不用靴。胡为养成洛妪肚，大于宋公鼓。择音不作铤走鹿，攫肉翻成饥噬虎。易帅添兵始就擒，已费庙谟遣龙武。呜呼，一鸡何用牛刀割，不是牛刀割不得。朝端应有黑头公，世上乃无白头贼。
吊汤纬堂殉难凤山
作者：赵翼
朝代：清

一官海外正班春，伏莽无端起劫尘。绝徼岩疆城守责，名场词客阵亡身。民皆相率登陴哭，贼亦群惊按剑瞋。定有他年栾社祭，传芭曲里送迎神。讼堂閒处富吟笺，不以才传以节传。宦远似飘罗刹国，魂归好附贾胡船。生前诗有题襟集，身后家无负郭田。漫读孝经堪退贼，可怜儿死父尸边。
吊汤纬堂殉难凤山·其一
作者：赵翼
朝代：清

一官海外正班春，伏莽无端起劫尘。绝徼岩疆城守责，名场词客阵亡身。民皆相率登陴哭，贼亦群惊按剑瞋。定有他年栾社祭，传芭曲里送迎神。
吊汤纬堂殉难凤山·其二
作者：赵翼
朝代：清

讼堂閒处富吟笺，不以才传以节传。宦远似飘罗刹国，魂归好附贾胡船。生前诗有题襟集，身后家无负郭田。漫读孝经堪退贼，可怜儿死父尸边。
同璞函游杜鹃园作歌
作者：赵翼
朝代：清

腾越之花多杜鹃，杜鹃园更花骈阗。我来戎幕暂无事，况有胜友同流连。相邀联骑看花去，城东十里地最偏。沿池环列十万树，无一杂树参其间。低昂相映出浩态，烂漫不怕春风颠。窃红浓紫色不一，浅深乃有六十余种相争妍。不暇细分别，一一索笑嫣。但觉花光高出花头四五尺，照人不觉红两颧。满园艳彩晃不定，乃在无花之处烘云烟。此即徐熙妙手亦难写，蘸笔徒费胭脂钱。一队吴娃肉阵拥，三千隋女锦缆牵。笑他空谷佳人渺独立，未免寒饿空婵娟。天寒倚翠袖，何以衮衣炫服相新鲜。不意绝徼中，有此巨丽观。兹园若量移，得占中土地一阡。何减邓尉之梅雪成海，武陵之桃花为源。我为作歌使之传，毋长此埋没南荒天。
后园居诗
作者：赵翼
朝代：清
体裁：古风

有客忽叩门，来送润笔需。乞我作墓志，要我工为谀。言政必龚黄，言学必程朱。吾聊以为戏，如其意所需。补缀成一篇，居然君子徒。核诸其素行，十钧无一铢。其文倘传后，谁复知贤愚？或且引为据，竟入史册摹。乃知青史上，大半亦属诬。
和友人拂水山庄感赋原韵
作者：赵翼
朝代：清

飞瀑依然万点多，当年养望此岩阿。空山竟不生薇蕨，破屋徒怜补薜萝。人笑褚公犹齿冷，家还江令已头皤。如何领袖山林席，名节翻输一翠蛾。
和友人落花诗
作者：赵翼
朝代：清
体裁：七言律诗

绮窗一枕小游仙，肠断秾华过去缘。薄命生遭风雨妒，多情枉受蝶蜂怜。更无一语归何处，再欲相逢动隔年！绿已成荫芳草歇，鬓丝愁绝杜樊川。
太湖口守风
作者：赵翼
朝代：清

泊舟罗步港，风势正喧豗。白浪无人渡，青山似马来。野香花信报，春色烧痕回。隐隐祥符寺，遥听粥鼓催。
奉命出守镇安岁杪出都便道归省途次纪恩感遇之作
作者：赵翼
朝代：清

一出芦沟迹渐遥，当年从此上云霄。重来恰是回头路，欲去还同拗项桥。敢以身微忘恋阙，或凭政最更登朝。露寒鳷鹊曾游地，回首巢痕故未消。
小仓山房题句
作者：赵翼
朝代：清
体裁：联

乔木十围人共老；名山一席客争趋。
山行杂诗（七首选—）
作者：赵翼
朝代：清
体裁：古风

山云才滃起，顷刻雨点飘。乃知云变雨，不必到层霄。只在百丈间，即化甘澍膏。君看云薄处，曦影如隔绡。自是此雨上，仍有赤日高。
岣嵝碑歌
作者：赵翼
朝代：清

满堂蝌斗何蜿蜒，砉然鸿濛落我前。十指欲扪不敢近，中有神圣千万年。伊昔昏垫五行汩，龙汉余劫留水厄。人命惨填鱼腹枵，民居争结鸟巢窄。黄熊九载绩弗效，圣子起任平成责。斋夔感梦苍水使，告以宛委贮金策。肃刑白马启石函，玉字银编妙寻绎。遂乘山樏跨泥橇，分酾洚洞辟壅隔。涂山弗顾子泣呱，{巾睘}辕并愁妻见色。亥章奉令茧跟踵，支祁就缚销骨骼。山河两戒次第清，万古坤舆奠衽席。功成勒铭告蒇事，岣嵝山尖斫贞石。文括山海岳渎经，字挟沮诵仓颉迹。尧碑舜碣不可见，世间点画此最昔。开天古篆形模奇，难与后人较波磔。想见摩崖作擘窠，六丁下照火光赤。我闻此碑久失稽，道人偶见旋复迷。杜陵所观已赝本，肥而失真烛若犀。昌黎亲到猿猱窟，千搜万索无端倪。此刻何时出磨洗，使我创睹惊且喜。得非铁石充逸少，或者朱繇貌道子。目无网两双明瞳，真假谁能定片纸。我重圣德垂寰瀛，珍之不啻尺璧莹。洪荒秀？数字外，口不能读心敢轻。盲翁扪龠但取似，叶公好龙固为名。况兹笔力自奇古，不真亦是好手成。貌蔿敖即衣冠气，妒阏氏亦傀儡精。君不见七十七字长八尺，蛟螭攫拿龟鱼掷。顽虫蚀木蛀眼枯，雄雷劈山斧痕裂。凿椎欲破浑沌窃，铸鼎直写神奸魄。峄碑猎鼓空尔奇，籀斯安有此体格。纵输明堂琥璜价，也比宫县追蠡迹。
岣嵝碑歌
作者：赵翼
朝代：清
体裁：古风

满堂蝌斗何蜿蜒，砉然鸿濛落我前。十指欲扪不敢近，中有神圣千万年。伊昔昏垫五行汩，龙汉余劫留水厄。人命惨填鱼腹枵，民居争结鸟巢窄。黄熊九载绩弗效，圣子起任平成责。斋夔感梦苍水使，告以宛委贮金策。肃刑白马启石函，玉字银编妙寻绎。遂乘山樏跨泥橇，分酾洚洞辟壅隔。涂山弗顾子泣呱，■辕并愁妻见色。亥章奉令茧跟踵，支祁就缚销骨骼。山河两戒次第清，万古坤舆奠衽席。功成勒铭告蒇事，岣嵝山尖斫贞石。文括山海岳渎经，字挟沮诵仓颉迹。尧碑舜碣不可见，世间点画此最昔。开天古篆形模奇，难与后人较波磔。想见摩崖作擘窠，六丁下照火光赤。我闻此碑久失稽，道人偶见旋复迷。杜陵所观已赝本，肥而失真烛若犀。昌黎亲到猿猱窟，千搜万索无端倪。此刻何时出磨洗，使我创睹惊且喜。得非铁石充逸少，或者朱繇貌道子。目无网两双明瞳，真假谁能定片纸。我重圣德垂寰瀛，珍之不啻尺璧莹。洪荒秀𣞶数字外，口不能读心敢轻。盲翁扪龠但取似，叶公好龙固为名。况兹笔力自奇古，不真亦是好手成。貌蔿敖即衣冠气，妒阏氏亦傀儡精。君不见七十七字长八尺，蛟螭攫拿龟鱼掷。顽虫蚀木蛀眼枯，雄雷劈山斧痕裂。凿椎欲破浑沌窃，铸鼎直写神奸魄。峄碑猎鼓空尔奇，籀斯安有此体格。纵输明堂琥璜价，也比宫县追蠡迹。
归田即事
作者：赵翼
朝代：清

柴扉近俯绿杨湾，回首风尘此倦还。老境逼来将白发，宦途尽处是青山。署门客散无投刺，退院僧高自掩关。只有梦魂难恝处，君恩犹未削朝班。豚栅鸡栖一亩宫，呼来儿女脱青红。怜他未惯蓬茅宅，笑我原来田舍翁。麈尾可挥非祖物，菜根须咬趁童蒙。短檠镫火长镵柄，闲与诸雏话旧风。少日曾贪面百城，而今万卷送浮生。一身去职如花落，两眼观书尚月明。鸿爪春泥思往迹，马蹄秋水得闲情。天留老笔非无用，要与熙朝写太平。新葺茅庐在水南，拟栽修竹翠毵毵。持斋怕入远公社，习静便同弥勒龛。诗就多兼唐小说，客来与作晋清谈。所惭懒废无才思，输与山阴老学庵。
归田即事·其一
作者：赵翼
朝代：清

柴扉近俯绿杨湾，回首风尘此倦还。老境逼来将白发，宦途尽处是青山。署门客散无投刺，退院僧高自掩关。只有梦魂难恝处，君恩犹未削朝班。
归田即事·其三
作者：赵翼
朝代：清

少日曾贪面百城，而今万卷送浮生。一身去职如花落，两眼观书尚月明。鸿爪春泥思往迹，马蹄秋水得闲情。天留老笔非无用，要与熙朝写太平。
归田即事·其二
作者：赵翼
朝代：清

豚栅鸡栖一亩宫，呼来儿女脱青红。怜他未惯蓬茅宅，笑我原来田舍翁。麈尾可挥非祖物，菜根须咬趁童蒙。短檠镫火长镵柄，闲与诸雏话旧风。
归田即事·其四
作者：赵翼
朝代：清

新葺茅庐在水南，拟栽修竹翠毵毵。持斋怕入远公社，习静便同弥勒龛。诗就多兼唐小说，客来与作晋清谈。所惭懒废无才思，输与山阴老学庵。
慈元殿
作者：赵翼
朝代：清

中土无家寄海隅，数椽椒寝莽榛芜。遗踪漫拟阳人聚，块肉曾携赵氏孤。臣妾佥名羞作表，公卿负扆俨成图。最怜涕泣临危语，何减唐宫麦饭呼。
拟杜甫诸将
作者：赵翼
朝代：清

炎海冥冥瘴未收，赤嵌城畔又经秋。闺人梦去飘罗刹，野鬼魂归哭髑髅。百道舳舻催转粟，连营刁斗警传筹。排灯閒看平台记，七日功成想故侯。绝岛桑麻久太平，侨居人总买田耕。但存清吏埋羹节，那有奸民歃血盟。谐价苞苴官判牍，曼声丝肉妓传觥。酿成一片涂膏地，太息凭谁问主名。提兵鹭岛发峨舸，家世通侯镇海波。韬略可施何太缓，萑苻初起本无多。悬军翻虑为猿鹤，列阵徒闻仿鹳鹅。自是军谋要持重，几时奏听凯旋歌。易将应看贼首函，到营又似勒枚衔。翻疑充国屯田守，岂有辛毗仗节监。卧甲征夫听夜柝，捣砧思妇寄秋衫。祭风台畔樯乌转，枉费催开海舶帆。众志成城百战场，直同疏勒守危疆。登陴慷慨三通鼓，搏贼创残半段枪。甲铠煮来聊作食，蜡丸书罢不成章。阿谁遣送吹篪妪，吹散重围万堵墙。
拟杜甫诸将·其一
作者：赵翼
朝代：清

炎海冥冥瘴未收，赤嵌城畔又经秋。闺人梦去飘罗刹，野鬼魂归哭髑髅。百道舳舻催转粟，连营刁斗警传筹。排灯閒看平台记，七日功成想故侯。
拟杜甫诸将·其三
作者：赵翼
朝代：清

提兵鹭岛发峨舸，家世通侯镇海波。韬略可施何太缓，萑苻初起本无多。悬军翻虑为猿鹤，列阵徒闻仿鹳鹅。自是军谋要持重，几时奏听凯旋歌。
拟杜甫诸将·其二
作者：赵翼
朝代：清

绝岛桑麻久太平，侨居人总买田耕。但存清吏埋羹节，那有奸民歃血盟。谐价苞苴官判牍，曼声丝肉妓传觥。酿成一片涂膏地，太息凭谁问主名。
拟杜甫诸将·其五
作者：赵翼
朝代：清

众志成城百战场，直同疏勒守危疆。登陴慷慨三通鼓，搏贼创残半段枪。甲铠煮来聊作食，蜡丸书罢不成章。阿谁遣送吹篪妪，吹散重围万堵墙。
拟杜甫诸将·其四
作者：赵翼
朝代：清

易将应看贼首函，到营又似勒枚衔。翻疑充国屯田守，岂有辛毗仗节监。卧甲征夫听夜柝，捣砧思妇寄秋衫。祭风台畔樯乌转，枉费催开海舶帆。
拟秋狝应制
作者：赵翼
朝代：清

大狝行边辇路清，塞垣风紧峭寒生。九天秋肃貙刘信，万帐宵岩虎卫兵。上驷别群棚烙字，头鹅验获箭书名。太平肄武军容盛，双纛黄龙矗幔城。
挽毕沅联
作者：赵翼
朝代：清
体裁：联

羊祜惠犹留岘首；马援功未竟壶头。
树海歌
作者：赵翼
朝代：清

洪荒距今几万载，人间尚有草昧在。我行远到交趾边，放眼忽惊看树海。山深谷邃无田畴，人烟断绝林木稠。禹刊益焚所不到，剩作丛箐森遐陬。托根石罅瘠且钝，十年犹难长一寸。径皆盈丈高百寻，此功岂可岁月论。始知生自盘古初，汉柏秦松犹觉嫩。支离夭矫非一形，《尔雅》笺疏无其名。肩排枝不得旁出，株株挤作长身撑。大都瘦硬干如铁，斧劈不入其声铿。苍髯猬磔烈霜杀，老鳞虬蜕雄雷轰。五层之楼七层塔，但得半截堪为楹。惜哉路险运难出，仅与社栎同全生。亦有年深自枯死，白骨僵立将成精。文梓为牛枫变叟，空山白昼百怪惊。绿阴连天密无缝，那辨乔峰与深洞。但见高低千百层，并作一片碧云冻。有时风撼万叶翻，恍惚诸山爪甲动。我行万里半天下，中原尺土皆耕稼。到此奇观得未曾，榆塞邓林讵足亚。邓尉香雪黄山云，犹以海名巧相借。况兹荟翳径千里，何啻澎湃重溟泻。怒籁吼作崩涛鸣，浓翠涌成碧浪驾。忽移渤澥到山巅，此事直教髡衍诧。乘篮便低泛舟行，支筇略比刺篙射。归田他日得雄夸，说与吴侬望洋怕。
海上
作者：赵翼
朝代：清

极目苍茫水接空，兵氛遥指海天东。人油作炬燃宵黑，鱼眼如星射浪红。炎徼无村非瘴疠，战场有鬼是英雄。纷纷伏莽何时定，翘望征南矍铄翁。
海上望台湾
作者：赵翼
朝代：清

极目苍茫浪接天，中藏掌大一山川。当年曾比田横岛，今日重烦杨仆船。飓力吼来风有母，妖氛扫去水无仙。临流远想熊津督，曾破周留定海埏。
漫兴
作者：赵翼
朝代：清

富贵何曾有尽期，胡为行者竞如驰。日虽夸父身能逐，山岂愚公力可移。绝顶楼台人倦后，满堂袍笏戏阑时。与君醒眼从旁看，漏尽钟鸣最可思。
留别经略
作者：赵翼
朝代：清

稍踏边尘识险夷，忍辞苦口语临歧。一江沈锁公无渡，千里持粮士有饥。上将在谋争要著，南人不反竖降旗。惟应预拟平蛮颂，待取秋风露布驰。
西湖晤袁子才喜赠
作者：赵翼
朝代：清
体裁：七言律诗

不曾识面早相知，良会真诚意外奇。才可必传能有几，老犹得见未嫌迟。苏堤二月如春水，杜牧三生鬓有丝。一个西湖一才子，此来端不枉游资。
论诗
作者：赵翼
朝代：清

只眼须凭自主张，纷纷艺菀漫雌黄。矮人看戏何曾见，都是随人说短长。
论诗
作者：赵翼
朝代：清
体裁：七言绝句

少时学语苦难圆，只道工夫半未全。到老始知非力取，三分人事七分天。
论诗
作者：赵翼
朝代：清

李杜诗篇万人传，至今已觉不新鲜。江山代有才人出，各领风骚数百年。
论诗
作者：赵翼
朝代：清

诗解穷人我未空，想因诗尚不曾工。熊鱼自笑贪心甚，既要工诗又怕穷。
论诗五首
作者：赵翼
朝代：清

满眼生机转化钧，天工人巧日争新。预支五百年新意，到了千年又觉陈。李杜诗篇万口传，至今已觉不新鲜。江山代有才人出，各领风骚数百年。只眼须凭自主张，纷纷艺苑漫雌黄。矮人看戏何曾见，都是随人说短长。少时学语苦难圆，只道工夫半未全。到老始知非力取，三分人事七分天。诗解穷人我未空，想因诗尚不曾工。熊鱼自笑贪心甚，既要工诗又怕穷。
论诗五首·其一
作者：赵翼
朝代：清
体裁：诗

满眼生机转化钧，天工人巧日争新。预支五百年新意，到了千年又觉陈。
论诗五首·其三
作者：赵翼
朝代：清

只眼须凭自主张，纷纷艺苑漫雌黄。矮人看戏何曾见，都是随人说短长。
论诗（其二）
作者：赵翼
朝代：清
体裁：诗

李杜诗篇万口传，至今已觉不新鲜。江山代有才人出，各领风骚数百年。
诸罗守城歌
作者：赵翼
朝代：清

诸罗城，万贼攻，士民坚守齐效忠。邑小无城祗篱落，众志相结成垣墉。浸寻百日贼益讧，环数十里如蚁蜂。援师三番不得进，山头连夕惟传烽。是时矛戟修罗宫，阵为天魔车吕公。吼声轰雷震遥岳，嘘气滃雾迷高穹。孤军力支重围中，草根树皮枯肠充。翾飞鸟雀不敢下，恐被罗取为朝饔。裹疮忍饥犹折冲，壮胆宁烦蜜翁翁。百步以外不遥拒，待其十步方交锋。一炮打成血胡衕，尺腿寸臂飞满空。戈头日落更夜战，万枝炬火连天红。何当范羌拔耿恭，赴援舰已排黄龙。会有长风起西北，扬帆直达沧溟东。
读书所见（六首选二）
作者：赵翼
朝代：清

其一后人观古书，每随己境地。譬如广场中，环看高台戏。矮人在平地，举头仰而企。危楼有凭槛，刘桢方平视。做戏非有殊，看戏乃各异。矮人看戏归，自谓见仔细；楼上人闻之，不觉笑喷鼻。其二何处夫己氏，作吏印悬肘；望门计民赀，掩取鱼入笱。呜呼百金产，中人岂易有！饥肠忍吼牛，劳筋羡眠狗；铢铢积数世，方期保敝帚。一朝威攫之，空空剩两手。竭彼祖父力，贻我子孙守；天道果有知，此物可能久？
赋呈李制府
作者：赵翼
朝代：清

忽随使节别江村，为扫闽南瘴雾昏。朝依重臣威海国，我惭高士入军门。笔无草檄新才思，刀有征蛮旧血痕。莫笑挂冠翻入幕，报师恩即报君恩。沧波一岛起蚍蜉，牵动东征万斛舟。盗薮故多陈吊眼，军咨何藉贾长头。扬帆风信催犀甲，传箭威声压蜃楼。谁道书生无胆力，也思摇笔杀狂酋。忍坚却聘卧江皋，知己生平不易遭。万里寒喧怀袖字，八驺临访驻郊旄。尚惭老秃难磨盾，敢说英雄在捉刀。凭仗临淮平贼早，归程要踏武夷高。
赋呈李制府·其一
作者：赵翼
朝代：清

忽随使节别江村，为扫闽南瘴雾昏。朝依重臣威海国，我惭高士入军门。笔无草檄新才思，刀有征蛮旧血痕。莫笑挂冠翻入幕，报师恩即报君恩。
赋呈李制府·其三
作者：赵翼
朝代：清

忍坚却聘卧江皋，知己生平不易遭。万里寒喧怀袖字，八驺临访驻郊旄。尚惭老秃难磨盾，敢说英雄在捉刀。凭仗临淮平贼早，归程要踏武夷高。
赋呈李制府·其二
作者：赵翼
朝代：清

沧波一岛起蚍蜉，牵动东征万斛舟。盗薮故多陈吊眼，军咨何藉贾长头。扬帆风信催犀甲，传箭威声压蜃楼。谁道书生无胆力，也思摇笔杀狂酋。
赠吴鉴南民部
作者：赵翼
朝代：清

痴绝吴民部，诗才迥不群。官贫常数米，客到便论文。似舅何无忌，为郎扬子云。沈冥宁用叹，佳句已流闻。
赠女校书朱玉联
作者：赵翼
朝代：清
体裁：联

怜卿新种宜男草；愧我重看及第花。
赠袁枚联
作者：赵翼
朝代：清
体裁：联

野王之地有二老；北斗以南只一人。
重过灵岩山馆
作者：赵翼
朝代：清

灵岩山馆好菟裘，老友重过泪暗流。嗣祖早亡犹是福，武安若在恐难留。春风亭树花谁看，落日林峦鸟自投。终是生平风雅报，及身得免唤朱游。
野步
作者：赵翼
朝代：清

峭寒催换木棉裘，倚仗郊原作近游。最是秋风管闲事，红他枫叶白人头。
野步
作者：赵翼
朝代：清

峭寒催换木棉裘，倚杖郊原作近游。最是秋风管闲事，红他枫叶白人头。
金川门
作者：赵翼
朝代：清

大本堂摧懿文死，应立燕王为太子。以长以贤事皆顺，孱孙亦得免刀几。乃留弱干制强枝，召乱本由洪武起。临濠奋迹开草昧，豪杰才兼圣贤理。目不知书性有书，每就儒生讲经史。《檀弓》开卷重立孙，《春秋》特笔讥逆祀。千年成说牢不破，此语燕闲久入耳。遂将神器付太孙，分国诸王禀同轨。岂知衅即起萧墙，臂小何能使巨指。削藩方工黾错策，构兵遂蹈张方垒。王师转战力不支，夜半翻成九江李。衮冕熸灰火满天，缙绅赤族血流水。可怜十丈金川门，惨过晋家荡阴里。向使当初改建储，叔正清官侄朱邸。临淄自能厚本支，临驾岂遂干伦纪。何至一家骨肉残，冢嗣翻成若敖鬼。我来经过吊陈迹，终觉高皇计失此。处常无事贵守经，销患未形难据礼。徒将误国咎方黄，犹未穷源推祸始。
金鳌玉蝀桥联
作者：赵翼
朝代：清
体裁：联

玉宇琼楼天上下；方壶员峤水中央。
题柳如是小像
作者：赵翼
朝代：清

女假男装访名士，绛云楼下一言契。美人肯嫁六十翁，虽不须眉亦奇气。妾肤雪白鬓云乌，伴郎白鬓乌肌肤。肯同搽粉称虞侯，并陋持门胜丈夫。
题遗山诗
作者：赵翼
朝代：清
体裁：七言律诗

身阅兴亡浩劫空，两朝文献一衰翁。无官未害餐周粟，有史深愁失楚弓。行殿幽兰悲夜火，故都乔木泣秋风。国家不幸诗家幸，赋到沧桑句便工。